Kesan Placebo & Nocebo: Bagaimana Mentaliti Dapat Mempengaruhi Tubuh?

“The doctor-patient relationship is critical to the placebo effect.” – Irving Kirsch

Pada tahun 1996, Guy Montgomery dan Irving Kirsch dari University Connecticut melakukan kajian ke atas 56 orang pelajar. 32 perempuan dan 24 lelaki yang sukarela untuk mengambil bahagian sebagai ganjaran jam kredit untuk kursus psikologi.

Sebelum eksperimen dimulakan, mereka telah menjalani ujian kesihatan. Kalau ada sakit-sakit macam darah tinggi, diabetes, trauma, lupus dan apa saja masalah kesihatan tidak dibenarkan untuk terlibat dalam eksperimen.

Ketika dalam makmal, para pelajar ini diberitahu yang saintis dalam makmal itu sedang menguji sejenis ubat yang boleh mengurangkan sakit. Ubat tersebut diberikan nama ‘trivaricane’. Para pelajar ini juga diberitahu bahawa ubat tersebut telah dibuktikan berkesan berdasarkan kajian di universiti-universiti lain.

Kemudian, setiap pelajar disapu ubat trivaricane pada jari telunjuk masing-masing. Dalam jurnal, tak diberitahu sama ada jari kanan ataupun jari kiri. Tapi yang pasti ianya salah satu.

Selepas 30 saat ubat tersebut disapu, jari-jari telunjuk mereka diketam dengan sebuah alat. Kadar daya yang dikenakan memang dia dah tentukan. Jadi, semua orang akan rasa daya ketaman yang sama.

Okey selesai.

Para pelajar ini ditanya tahap kesakitan yang mereka alami. Mereka mendapati trivaricane memberikan kesan untuk menahan sakit. Antara dua-dua jari telunjuk yang diketam, para pelajar ini kata jari yang disapu ubat kurang sakit berbanding yang tak disapu langsung.

Yang menariknya adalah sebenarnya trivaricane bukanlah ubat tahan sakit. Ia cuma sekadar campuran iodin, minyak dan air yang sememangnya tak memberikan apa-apa kesan pun untuk mengurangkan rasa sakit.

Tapi kenapa para pelajar memberitahu hasil yang sebaliknya?

Inilah yang dipanggil sebagai kesan placebo. Ia adalah kesan pada minda kita. Sesuatu yang palsu apabila dipercayai akan kelihatan benar. Inilah yang berlaku kepada para pelajar tadi.

Sebelum eksperimen dijalankan, para pelajar ini dah percaya siap-siap yang trivaricane itu adalah ubat tahan sakit. Saintis dalam makmal itu pula siap cakap ia terbukti berkesan berdasarkan kajian daripada pelbagai universiti.

Padahal saintis itu bohong saja. Dia cakap macam itu sebab nak menanam kepercayaan para pelajar terhadap ubat tersebut.

Perkataan ‘placebo’  berasal daripada perkataan Latin yang bermaksud ‘I shall please’. Kesan placebo ini telah lama digunakan oleh ahli-ahli perubatan zaman pertengahan untuk mengubat penyakit yang tak ada ubatnya.

Ia digunakan untuk mengubah set minda (mind-set) pesakit supaya lebih positif. Kepercayaan pesakit terhadap doktor dan ubat-ubatan dikatakan mampu mengubah faktor fisiologi yang mampu memperbaiki simptom-simptom yang dialami. Dapat mengurangkan tekanan darah, kelajuan degupan jantung dan mampu melepaskan endorfin yang bertanggungjawab mengurangkan sakit.

Sama macam placebo, nacebo juga mempunyai kesan yang sama. Cuma nacebo ini terbalik. Kalau placebo memberikan kesan yang positif seperti menyembuhkan, nacebo pula memberikan kesan yang negatif.

Nacebo berasal daripada perkataa Latin juga yang bermaksud ‘I shall harm’.

Pada 2 Disember 2017, dua orang kawan aku bercerita pasal hantu. Seorang kawan aku cerita, ada seorang kawan dia dulu macam kena saka sampai dia sekali terkena kesannya. Kesannya itu sampai mimpi-mimpi buruk.

Kemudian, aku tanya dia, “Mimpi buruk itu datang selepas kau tahu dia ada saka ataupun memang kau dah ada mimpi itu sebelum kau tahu?”

Dia jawab, dia dapat mimpi buruk itu selepas dia tahu kawan dia itu ada saka. Padahal kawan dah lama. Tapi kena saka bila dah tahu cerita.

Ini menunjukkan kepercayaan terhadap saka itu sendiri memberikan kesan kepada minda kita sampai terbawa-bawa dalam mimpi. Bukan saka itu sendiri. Tapi kepercayaan itu. Kalau tak percaya, tak ada apa.

Seorang lagi kawan aku cerita pula dia cakap, dia ada tengok cerita hantu. Cerita hantu sampai buatkan dia ternampak itu ini dan terbawa-bawa dalam mimpi. Tapi lepas seminggu dua, tak ada dah benda-benda macam itu.

Ini bermaksud, benda-benda negatif yang palsu, apabila kita percaya akan kelihatan benar. Tapi kesannya adalah negatif. Terbalik dengan kesan placebo tadi.

Kajian dalam perubatan mendapati pesakit akan mudah menerima sesuatu yang negatif, terutamanya apabila dia menghadapi sesuatu yang kelihatan mengancam dirinya seperti pembedahan dan penyakit yang teruk.

Ada pesakit yang menerima suntikan mengalami kegelisahan dan kesakitan yang tinggi apabila perkataan ‘suntikan yang menyengat’, ‘menyakitkan’, dan ‘teruk’ digunakan.

Kalau doktor gunakan perkataan seperti, “Suntikan ini akan bagi kebas dan kamu akan lebih selesa,” pesakit akan lebih selesa. Malah kadar sakitnya tidak setinggi kalau doktor sebut, “Suntikan ini sangat menyengat dan ini adalah prosedur yang paling menyakitkan”.

Kesan placebo & nacebo selalu dibincangkan dalam kajian-kajian perubatan. Tapi dalam dunia seharian kita, benda macam ini pun kita dapat rasa impaknya.

Ambil saja contoh gejala buli melalui verbal (perkataan). Kata-kata negatif dapat membuatkan orang yang kita buli itu percaya perkataan itu, lalu mampu mengubah gaya hidupnya sendiri. Boleh jadi muram dan suram. Kalau dia tak endah, hidupnya lebih senang.

Di laman sosial pun begitu, kalau orang cakap kita bodoh, tak reti apa semua, ia memberikan kesan kalau kita percaya apa yang dia cakap itu adalah kita. Kalau tak percaya dan tak endah, kesannya lain pula.


Pedang Berusia 900 Tahun Dari Perαng Salib Ditemui

Seorang penyelam skuba amatur Israel membuat satu penemuan hebat semasa menyelam di sepanjang pesisiran pantai Carmel, Israel. Penyelam itu menemui sebilah pe.da.ng yang dikatakan berasal dari era Pe.ra.ng Salib dan berusia lebih 900 tahun.

Pe.da.ng yang diliputi oleh teritip ini berukuran 1 meter panjang dan dikatakan dimiliki oleh seorang kesatria berstatus Salibi. Kesimpulan ini dibuat oleh Inspektor Unit Pencegahan Ro.mp.akan Pihak Berkuasa Antikuiti Israel (IAA), Nir Distelfeld. Selepas ia dibersihkan, pe.da.ng tersebut masih dalam keadaan baik, satu perkara yang jarang berlaku bila artifak sebegini ditemui.

Salibi merujuk kepada individu yang terlibat dalam kempen Pe.ra.ng Salib oleh kuasa-kuasa Kristian dari abad ke-11 hingga abad ke-13 Masihi. Ekspedisi keten.te.raan tersebut bertujuan untuk merampas Baitulmaqdis daripada kawalan umat Islam.

Pe.da.ng ini ditemui oleh penyelam Shlomi Katzin di dasar Laut Mediterranean sekitar Carmel. Selain pe.da.ng dan hulunya yang berukuran 30 cm panjang, Katzin turut menemui beberapa artifak lain seperti serpihan tembikar dan sauh lama. Kesemua artifak ini akan menjalani proses pembersihan dan pemuliharaan sebelum dipamerkan untuk tatapan orang ramai.

Artifak-artifak ini sudah pasti tidak akan ditemui jika tidak kerana pergerakan pasir di kawasan lantai laut. Perubahan ini membolehkan artifak-artifak ini lebih mudah ditemui. Disebabkan kawasan tersebut merupakan suak semulajadi berhampiran bandar pelabuhan Haifa, ia berkemungkinan berperanan sebagai tempat perlindungan bagi para pelayar dari cuaca buruk seperti ribut.

Pengarah unit arkeologi marin IAA Kobi Sharvit menyifatkan setiap penemuan yang dibuat penting untuk dilaporkan. Ini bagi membolehkan IAA mendokumentasi setiap lokasi penemuan dan mendapatkan seberapa banyak data arkeologi yang wujud di situ.

Berdasarkan data mereka, IAA percaya tempat berlabuh ini telah digunakan seawal akhir Zaman Gangsa iaitu kira-kira 4,000 tahun lalu. Dan dengan penemuan pe.da.ng berkenaan, ia turut menunjukkan suak tersebut turut digunakan semasa era Pe.ra.ng Salib.

Sementara itu, ketua pengarah IAA Eli Escosido memuji tindakan Katzin yang melaporkan penemuannya kepada mereka. Tindakan tersebut membolehkan artifak berkenaan dapat memberi maklumat baru kepada komuniti arkeologi tentang apa yang berlaku ketika itu.

RUJUKAN

Batchelor, Tom. (2021, 19 Oktober). Diver pulls 900-year-old crusader DITAPIS from bottom of Mediterranean Sea. The Independent.


Adakah Ini Bidak Catur Tertua Yang Pernah Ditemui?

Menarik kiranya untuk saya mulakan artikel ini dengan memetik laporan Live Science, “Dalam permainan catur, bidak rook boleh bergerak seberapa banyak langkah pun bagi satu hala. Ia boleh berada kukuh di posisinya sambil melindungi bidak-bidak lain di sekelilingnya, walau untuk sepanjang permainan – atau bahkan bagi kes arkeologi ini, selama lebih seribu tahun!”

Pada tahun 1991, ahli-ahli arkeologi yang diketuai oleh John P. Oleson, seorang profesor arkeologi dari University of Victoria, British Columbia, Kanada telah menemui sebuah bongkah batu pasir bersaiz kecil berwarna putih yang lengkap dengan ukiran. Penemuan ini dilakukan di celah-celah runtuhan yang dahulunya merupakan sebahagian daripada pos perdagangan awal tamadun Islam di Humayma, Jordan. Humayma berkedudukan di antara Petra, ibu kota tamadun Nabatea dan pelabuhan Aqabah yang menjadi laluan perhubungan antara India dan Timur Dekat serta Timur Tengah.

Walaupun penemuan ini tidaklah mengubah sebarang pengetahuan tentang asal-usul permainan catur, di mana ianya dicipta di India pada tempoh peralihan kurun ke-6 Masehi dan kemudiannya tersebar ke dunia Parsi, seterusnya dunia Islam dan Eropah, penemuan ini berupaya memberikan gambaran yang lebih jelas berkenaan kadar penyebaran dan penerimaan oleh masyarakat dunia terhadap permainan ini.

Relik bersaiz sekitar 2.5cm dan berbentuk segi empat tepat dengan memiliki dua tonjol yang memberikan imej seakan-akan tanduk ini ditemui di sebuah tapak yang dipercayai pernah berdiri di atasnya pada suatu masa dahulu gereja Byzantine, sebelum ia diubah menjadi rumah ladang semasa Humayma berada di bawah penguasaan Islam pada kurun ke-7.

Pada mulanya, relik yang berasal dari lewat kurun ke-7 atau awal kurun ke-8 ini dianggap sebaai replika mini bagi sebuah altar dari tamadun Nabatea, yang berfungsi tidak jauh berbeza dengan alat keagamaa. Lebih-lebih lagi apabila bentuk rupanya sama sekali berlainan dengan bidak rook yang kita kenali pada hari ini.

Walau bagaimanapun, relik tersebut mirip dengan set catur Iran kurun ke-12, yang mana bidak rook bagi set tersebut memiliki dua tonjol yang menyimbolkan sebuah pedati yang ditarik oleh dua ekor kuda. Perkataan rook itu sendiri berasal daripada rukh, perkataan berbahasa Parsi yang membawa maksud ‘pedati’. Lantaran itu, ahli-ahli arkeologi berpendapat dan berkeyakinan bahawa relik tersebut merupakan sebuah bidak catur rook. Lokasi penemuannya menambahkan lagi kekuatan dakwaan itu.

Seandainya dakwaan ini benar, maka relik berkenaan meraih status sebagai bidak catur tertua yang pernah ditemui setakat ini dengan usianya mencecah 1300 tahun. Lebih daripada itu, penemuan ini memiliki signifikasi tersendiri apabila ia menghadirkan gambaran bahawa permainan catur tersebar secara pantas dari Parsi memasuki tamadun Islam, meraih penerimaan dinasti kekhalifahan Islam yang baru sahaja dibentuk, dan melibatkan pula seluruh lapisan masyarakat.

Faktor penemuan bidak ini di sebuah ladang di samping bahan buatannya daripada batu pasir tempatan memberi isyarat bahawa relik atau bidak ini bukanlah milik seorang individu elit. Dalam erti kata lain, dalam masa hanya sekurun selepas ia dicipta, permainan catur bukan sekadar tersebar dengan pantas ke dunia barat, malah ia turut meresap ke dalam budaya seluruh masyarakat sosial sehingga ia menjadi hobi masa senggang mereka.

“Dalam karya-karya sastera (Islam), lazim diperihalkan tentang keadaan di mana golongan elit bermain catur yang diperbuat daripada gading, kemuning hitam, emas atau batu kristal. Pemain-pemain kelas bawahan sama sekali tidak muncul dalam karya sastera sebegini, justeru baus apabila kita mempunyai rekod arkeologi sebegini,” ujar Oleson.

“Terdapat banyak sebutan berkenaan permainan catur dalam teks-teks Islam sejak 643M, dan permainan ini meraih kemasyhuran di seluruh dunia Islam,” tambah Oleson dalam penulisan abstraknya semasa membentangkan laporan berkenaan penemuan ini. “Memandangkan permainan ini dibawa ke barat dari India menerusi pergerakan para pedagang dan diplomat, maka tidak hairanlah jika bukti awal permainan catur ditemui di sebuah tapak yang terletak di laluan perdagangan yang sesibuk Humayma,” jelasnya lagi dalam mesyuarat American Schools of Oriental Research 2019 di San Diego tiga minggu lalu.

Walaupun masih belum boleh untuk kita katakan secara pasti bahawa relik yang ditemui ini merupakan sebuah bidak rook, Oleson berpendapat bahawa itu adalah penerangan yang paling munasabah setakat ini, lebih-lebih lagi jika kita mempertimbangkan beberapa faktor seperti lokasi penemuannya (di Humayma) dan kemiripannya dengan set catur kurun ke-12.

Humayma merupakan sebuah lokasi yang mengecapi kemewahan dan kemajuan selama ratusan tahun. Ia pernah dipayung oleh sejumlah kebudayaan dan tamadun. Antara binaan yang terdapat di sana termasuklah sebuah kubu Rom, gereja-gereja Byzanine, masjid-masjid awal Islam dan beberapa makam batu yang berusia sejak dari kurun pertama Masehi lagi.

Tulis Oleson dalam laporannya, Humayma merupakan kampung halaman bagi kerabat Abbasiyah yang kaya lagi berkuasa, di mana keluarga ini kemudiannya bertanggungjawab menggulingkan kekhalifahan Umayyah dan menubuhkan kekhalifahan Islam yang baru. Keluarga ini dicatatkan sering mengikuti trend yang diamalkan di Syria mahupun Iraq, justeru berkemungkinan besar mereka turut menjadi antara pengamal terawal permainan catur sejurus selepas permainan tersebut tiba di rantau berkenaan.

Humayma bukanlah sebuah petempatan biasa – ia merupakan sebuah hentian penting di jalan utama yang dilalui oleh para kafilah dagang, berlokasi di antara pelabuhan Aqaba dan Damsyik. Malahan, tepat di Humayma inilah kerabat Abbasiyah merancang, memulakan dan melaksanakan rancangan mereka untuk menggulingkan dinasti Umayyah yang memusatkan kuasa mereka di Damsyik.

Justeru, Oleson mengatakan bahawa berkemungkinan Abul Abbas as-Saffah dan Al-Mansur yang masing-masing menjadi dua khalifah Abbasiyah terawal mempertajamkan kemahiran mereka dengan bermain catur. Walaupun Humayma kemudiannya ditinggalkan sesudah Abbasiyah menubuhkan ibu kotanya di Kufah dan kemudian di Baghdad, permainan catur cenderung sekali ikut dibawa bersama sebagai amalan kebiasaan para pemerintah kekhalifahan itu.

Untuk meluruskan sebarang kesalahfahaman yang mungkin timbul, bidak ini bukanlah bidak catur pertama yang pernah wujud. Semestinya terdapat banyak lagi bidak catur lain yang wujud setelah sekurun permainan catur dicipta, cuma ia masih belum ditemukan.

Sebelum bidak di Humayma ini ditemui, bidak catur tertua yang berada dalam rekod arkeologis adalah bidak yang ditemui di Afrasyab, Uzbekistan pada tahun 1977, yang berusia tidak jauh berbanding bidak dari Humaym ini, iaitu pada kurun ke-7 atau ke-8 Masehi.

Pada tahun 2002, ahli-ahli arkeologi Albania menemui ‘bidak’ yang diperbuat daripada gading dan memiliki bentuk salib di atasnya. ‘Bidak’ tersebut berasal dari pertengahan kurun ke-5. Memandangkan bentuknya mirip dengan bidak raja moden, maka ia didakwa sebagai bidak catur tertua yang pernah ditemui dengan usianya mencecah 1600 tahun. Namun, ramai pakar mempersoalkan status tersebut lantaran kita sama sekali tidak memiliki rekod berkenaan catur pada kurun itu – apatahlagi rekod dari dunia Eropah. Tambahan lagi, catur-catur awal yang ditemui langsung tidak mempunyai bentuk salib.

Sebaik sahaja Parsi dan Timur Tengah dikuasai oleh umat Islam pada kurun ke-7 Masehi, antara perkara yang meresap masuk ke dalam budaya pemerintah baharu ini adalah permainan catur yang bentuknya lebih bersifat figuratif. Ciri ini tidak bersesuaian dengan ajaran Islam yang melarang membuat patung yang berimejkan benda hidup. Lantaran itu, ketika permainan ini mula tersebar dalam tamadun Islam, bidak-bidak catur diubahsuai bentuknya menjadi lebih abstrak. Bagi bidak rook, ciri dua ekor kuda diubah menjadi simbol ‘tanduk’ sebagaimana yang dapat dilihat pada bidak dari Humayma ini.

Beberapa kurun kemudian, apabila permainan ini tiba di Eropah, ‘tanduk’ tersebut ditafsirkan sebagai ciri yang mewakili bentuk kubu. Maka, bidak rook pun mula dibentukkan sebagai menara istana dan ciri ini terus kekal diguna pakai sehingga ke hari ini. Namun, nama bidak ini masih mengekalkan nama asalnya, iaitu rukh yang membawa maksud pedati dalam bahasa Parsi.

Sebagai trivia, bidak bishop dikenali sebagai alfil dalam bahasa Sepanyol dan alfiere dalam bahasa Itali di mana keduanya itu berasal-usul daripada alfil  bagi bahasa Arab yang membawa maksud ‘gajah’.

RUJUKAN

Brandon Specktor. (28 November 2019). Two-Horned ‘Rook’ Might Be the Oldest Chess Piece on Earth. Live Science.
https://www.livescience.com/oldest-chess-piece-humayma-jordan.html

Ashley Cowie. (28 November 2019). Is This The Oldest Chess Piece in the World? Ancient Origins.
https://www.ancient-origins.net/news-history-archaeology/oldest-chess-piece-0012923

Ariel David. (1 Disember 2019). World’s Oldest Surviving Chess Piece Unearthed in Jordan. Haaretz.
https://www.haaretz.com/archaeology/.premium.MAGAZINE-world-s-oldest-surviving-chess-piece-unearthed-in-jordan-1.8201206

Alaraby. (3 Disember 2019). Oldest chess piece in the world discovered in Jordan.
https://www.alaraby.co.uk/english/news/2019/12/3/oldest-chess-piece-in-the-world-discovered-in-jordan

David Nield. (29 Disember 2019). A Curious Rock Found in Jordan Could Actually Be The Oldest Chess Piece to Date. Science Alert.
https://www.sciencealert.com/this-small-chunk-of-rock-might-be-the-oldest-chess-piece-in-the-world


Flugzeugabwehrkanone: Senjata Perang Dunia Kedua Nazi

Perang Dunia Kedua banyak menyaksikan perubahan yang amat drastik dalam pencapaian manusia. Ya, tidak dinafikan bahawa peperangan antara faktor pemercepat (booster) ketamadunan manusia terutamanya dari segi teknologi dan cara manusia mempertahankan hidup.

Bermula sekitar 1940-an, telah muncul bangunan atau menara-menara agam di sekitar wilayah yang dikuasai Nazi Jerman. Rekabentuk dan konsep ‘senibina totalitarian’ yang mempengaruhinya memberikan rasa aneh seakan-akan Jerman berada dalam garismasa yang amat berlainan ketika itu. Ia adalah menara Flak atau Flak Tower (Flaktürme).

Secara ringkasnya, setiap menara Flak ini akan menempatkan meriam Flak – sejenis meriam antipesawat yang besar. Meriam Flak ini juga memiliki rekabentuk yang maju dan agak ke hadapan di zamannya. Selain menempatkan meriam Flak, menara-menara ini juga berfungsi sebagai kubu perlindungan untuk penduduk ketika serangan udara terjadi. Sebab itu ia dibina amat kukuh dan berdinding tebal. Pernah lihat Bangunan Sultan Ibrahim?

Meriam-meriam Flak ini dibina oleh syarikat-syarikat Jerman sendiri seperti Krupp dan Rheinmetall (sila rujuk artikel “Panzerkampfwagen” dan “Samokhodnaya Ustanovka”). Jika kita perasan, betapa orang Jerman membangunkan sistem pertahanan mereka sendiri dengan hasil dayacipta dan keringat mereka sendiri. Hubungan industri-ketenteraan-kerajaan adalah konsep yang amat penting dalam strategi pertahanan malah Amerika sendiri amat maju dalam mengamalkan konsep ini bagi membangunkan sistem pertahanan negaranya.

‘Scrap thing’ dari teknologi yang dibina secara pantas begini dalam peperangan akan dikitarsemula dan diaplikasikan dalam produk-produk komersil di kemudian hari.

Trivia, dalam permainan Command & Conquer: Red Alert 2 (2000) yang dibangunkan oleh Westwood Pacific telah menampilkan item ‘Flak Cannon’ yang merupakan salah satu aset pada kolum pertahanan di pihak yang berasaskan teknologi Soviet.


Angkatlah Martabat Bahasa Melayu

Sibuk dengan chivalry punya pasal, tertinggal tren polemik Bahasa Kebangsaan.

Dah masuk tahun 2017 pun masih ada lagi yang pertikaikan kepentingan Bahasa Melayu dalam segala urusan?

Negara kita terlalu lembut dalam memartabatkan Bahasa Melayu sebagai Bahasa Kebangsaan. Sampai keluar kenyataan tak reti malu berbunyi “patients don’t see us for our SPM-level BM cert”.

Memanglah itu bukan sebabnya. Kalau nak doktor ramai pekerja Bangladesh pun memiliki ijazah kedoktoran. Masalahnya kita orang Malaysia. Syarat minta lulus saja pun, bukannya minta skor A.

Tak boleh bayangkan di Korea Selatan atau Jepun ada doktor profesional yang tak boleh berbahasa ibunda. Rasanya belum sempat menjejak kaki ke hospital dah kena rejam dengan telur.

Sebenarnya sebab utama Bahasa Melayu diremeh-remehkan ialah ketiadaan rasa cinta terhadap Bahasa Melayu. Maka seribu dalil diciptakan untuk tidak menggunakannya: tak ilmiah lah, tak antarabangsa lah, tak kelas lah.

Kenapa tak cinta? Sebab tak kenal. Tahu berbahasa tapi tak semestinya “kenal” bahasa. Kunci untuk mengenal Bahasa Melayu adalah tulisan Jawi. Hanya dengan memahami tulisan Jawi kita dapat memahami jiwa Bahasa Melayu.

Boleh bayangkan Jepun tak guna tulisan Kana? China tak guna tulisan Hanzi? Atau Korea tak guna tulisan Hangul? Bayangkan dekat poster drama DOTS terpapar tulisan Rumi “Taeyang-ui Huye” bukannya “태양의 후예”.

Mesti rasa pelik kan? Rasa macam keperibadian dan jiwa mereka tercabut. Habis kenapa kita rasa selesa dengan tulisan Rumi?

Di Asia, hanya ada tiga rumpun bangsa saja yang guna tulisan Rumi: Turkik (negara Turki, Azerbaijan, Uzbekistan, Turkmenistan), Vietnam dan Melayu/Nusantara (Malaysia, Indonesia, Singapura, Filipina). Semua sama ada tulisan asal mereka dimansuh penjajah atau dimansuh puak modenis. Di Malaysia, Jawi dimansuh atas desakan ASAS 50 dan disokong oleh elit berfahaman modenis.

Proses pe-Rumi-an Bahasa Melayu sebenarnya dilakukan secara terburu-buru. Jadi Rumi yang kita guna tak dapat menggambarkan sebutan asal Bahasa Melayu. Kalau dalam Bahasa Turki, ada huruf khas (ç, ş, ğ, ı, i, ö, ü) untuk menggambarkan bunyi Bahasa Turki yang berbeza dengan sebutan Latin. Sama juga di Vietnam, ada huruf unik (ă, â, đ, ê, ô, ơ, ư) yang berbeza dengan huruf Latin biasa.

Tapi Rumi bagi Bahasa Melayu memang zalim. Contohnya, “ﺡ” dan “ﻩ” yang berbeza bunyi telah disamakan dengan huruf “h”. “ﺽ” dan “د” disamakan dengan “d”. “ﻁ” dan “ﺕ” disamakan dengan “t”. Maka hilanglah sebutan betul perkataan-perkataan seperti “hadir” (حاضير), “sihat” (صيحت), “taat” (طاعة), “asal-usul” (اصل-اصول) dan sebagainya.

Nampak tak cara bahasa dibunuh? Sampai ada orang Melayu sendiri pun tak tahu macam mana nak sebut perkataan dengan betul.

Mungkin ada orang akan kata tak perlulah nak mengagung-agungkan Jawi, sedangkan orang Melayu pun pernah guna tulisan Rencong. Bagi mereka, Jawi terlalu Islamik dan Arabik.

Masalahnya Rencong adalah untuk Bahasa Melayu Kuno. Bunyinya “sana tatkalana”. Bahasa Melayu yang kita guna pakai sekarang (Bahasa Melayu Moden) adalah berpunca daripada Bahasa Melayu Klasik yang dilahirkan melalui tulisan Jawi. Suka atau tidak, Bahasa Melayu merupakan produk proses Islamisasi Nusantara abad ke-11 hingga 15.

Bahasa Jepun dan Korea juga berpunca daripada Bahasa Cina. Tidak pula mereka alergi dengan asal-usul bahasa sendiri setelah bermusuhan dengan China. Kita yang terlebih “Islamo-phobic” dan “Arabo-phobic”.

Tanpa Jawi, kita tidak lagi kenal asal-usul dan makna setiap perkataan. Macam mana nak tahu perbezaan kegunaan perkataan “maksud” dan “makna” kalau tidak merujuk kepada istilah asal dalam Bahasa Arab? Macam mana kita nak tahu bila masa nak guna “mengadakan” dan bila masa kita kena guna “mewujudkan” kalau kita tak faham maksud “wujud” (وجود) dalam metafizik Islam?

Jawi umpama “quality control” ke atas Bahasa Melayu. Kalau pakai Jawi, tak akan ada ejaan Marikh seperti “aqew” “cayunk” “qau” “gilerw2”.

Orang juga memandang remeh terhadap Bahasa Melayu kerana anggap Bahasa Melayu “meniru” Bahasa Inggeris: “radio” jadi “radio”, “drama” jadi “drama”. Tapi di Jepun dan Korea, istilah “radio” dan “drama” pun terus diambil dari Bahasa Inggeris, tapi setelah ditapis oleh tulisan sendiri ia jadi dorama (ドラマ) dan deulama (드라마), maka tidak dilihat “meniru” tapi “meminjam”.

Martabat Bahasa Melayu akan diangkat dengan tulisan Jawi.

Jadi, daripada memperlekehkan kepentingan Bahasa Melayu, lebih baik kita fikir bagaimana untuk menghidupkan kembali tulisan Jawi yang telah dibuang 50 tahun yang lalu.

Tak kisah lah anda doktor atau jurutera yang sehebat mana, anda bukan seorang yang “educated” selagi tidak menguasai dan mencintai Bahasa Kebangsaan.

Dan simpati padamu kalau tak dapat membaca apa yang ditulis dalam gambar.


Rumah Berhantu Perdana Menteri Jepun

Buat pertama kalinya dalam tempoh sedekad, seorang Perdana Menteri Jepun akan tinggal di kediaman rasminya. Kompleks bangunan yang berusia seabad itu dibina mengikut gaya art deco dan dibuka pada 1929 sebagai tanda Jepun bersedia melalui era pemodenan abad ke-20. Bagaimanapun, kompleks kediaman Perdana Menteri Jepun itu mempunyai sejarahnya yang tersendiri.

Tidak dinyatakan tarikh sebenar Perdana Menteri Fumio Kishida akan tinggal di kediaman rasminya itu. Tetapi penyiar kebangsaan NHK telah menyatakan Kishida berkemungkinan berpindah ke kediaman tersebut seawal hujung minggu ini. Kompleks kediaman itu menjalani proses pengubahsuaian pada 2005 dengan kos 8.6 bilion yen (RM318.7 juta) sebelum digunakan semula pada 2006.

Bagi memastikan kerja-kerja pengubahsuaian di kediaman Perdana Menteri itu berjalan lancar, kontraktor telah memanggil seorang sami Shinto untuk menjalankan upacara mengusir hantu. Secara tidak langsung, ia bagai mengesahkan kediaman itu sebenarnya berhantu terima kasih kepada beberapa tragedi yang berlaku semasa ia digunakan.

Kompleks kediaman dan pejabat Perdana Menteri Jepun ini dibina dengan menjadikan Hotel Imperial Tokyo sebagai inspirasi. Reka bentuk hotel itu merupakan ilham arkitek dari Amerika Syarikat, Menariknya, hotel itu dibuka pada hari sama gempa bumi teruk melanda Jepun pada 1923. Gempa tahun berkenaan menyaksikan puluhan ribu penduduk Tokyo terbu.n.uh pada hari itu.

Tiga tahun selepas kediaman Perdana Menteri Jepun dibuka secara rasmi, sekumpulan pegawai ten.te.ra laut muda Jepun menyerbu kediaman itu dan membu.n.uh Perdana Menteri Tsuyoshi Inukai. Pada 1935, perkara serupa hampir menimpa pengganti Inukai, Keisuke Okada.

Pada tahun itu, satu lagi pemberontakan ten.te.ra tercetus dengan sasaran mereka ialah Okada. Bagaimanapun, cubaan bu.n.uh beliau tidak berhasil selepas Okada menyembunyikan dirinya di dalam almari. Sebaik pihak berkuasa menyedari plot itu berlaku, mereka segera menahan dan menye.ra.ng mana-mana pegawai yang terlibat.

Lima orang ten.te.ra yang memberontak dibu.n.uh di kompleks kediaman rasmi Perdana Menteri Jepun dan kesan tem.ba.kan masih boleh dilihat di pintu masuk utama. Ia merupakan ingatan pahit bagaimana pentadbiran Jepun kemudiannya dikuasai ten.te.ra terutama pada tahun-tahun Pe.ra.ng Dunia Kedua (WWII).

Selepas WWII dan tahun-tahun seterusnya, tiada kerja pengubahsuaian dan penambahbaikan dibuat. Ini mengakibatkan kompleks kediaman itu kelihatan tidak terurus di mata kakitangan kerajaan yang bertugas di situ. Itu tidak dicampur pengalaman mereka yang pernah melihat kelibat paranormal di kompleks berkenaan. Ini termasuklah bekas Perdana Menteri Yoshiro Mori semasa berbual dengan bos lama Kishida dan Perdana Menteri ketika itu Shinzo Abe.

Ini mungkin menjelaskan mengapa Abe dan penggantinya Yoshihide Suga lebih suka kekal di kediaman lama mereka berbanding berpindah ke kediaman rasmi. Selepas kembali bergelar Perdana Menteri pada 2012 hingga pertengahan 2020, Abe tinggal di kediaman miliknya di Shibuya, Tokyo. Sementara Suga pula kekal di kediaman khas ahli-ahli Diet bagi membolehkannya mengadakan perbincangan dengan mereka tanpa dihidu pihak media.

Bagi Abe, satu lagi sebab beliau enggan tinggal di situ ialah purata tempoh perkhidmatan Perdana Menteri yang duduk di situ terlalu singkat. Beliau pernah tinggal di situ selama setahun selepas bergelar Perdana Menteri pada 2006 dan 2007. Dengan purata tempoh perkhidmatan enam Perdana Menteri yang duduk situ melebihi setahun, ia bukan satu petanda baik bagi mana-mana individu yang mahu kekal lama sebagai Perdana Menteri. Tindakannya kekal berada di Shibuya membolehkan Abe menempa nama sebagai Perdana Menteri Jepun paling lama dalam sejarah.

Walaupun Abe dan Suga tidak menduduki kompleks kediaman itu, ia masih mengundang kos sebanyak 160 juta yen (RM5.93 juta) kepada pembayar cukai. Kali terakhir ia diduduki pada 2012 semasa era Perdana Menteri Yoshihiko Noda.

Kini, giliran Kishida pula yang mahu menduduki kediaman rasmi Perdana Menteri Jepun itu. Dengan Jepun berdepan krisis ekonomi dan kesihatan yang dicetuskan oleh Covid-19, beliau mempunyai dua pilihan. Sama ada membenarkan fenomena paranormal di situ menjadi pencetus kejatuhannya. Atau menjadikan kisah silam kediaman itu sebagai inspirasi untuk mendepani cabaran mendatang.

RUJUKAN

Yokoyama, E. (2021, 10 Disember). History of Ghosts and Mu.rd.er Awaits Japan PM in 1929 Mansion. Bloomberg.

Sumber gambar: Kyodo/AP News


Sejarah Konflik Di Laut China Selatan

Dalam masa beberapa tahun kebelakangan ini, keadaan di kawasan Laut China Selatan (LCS) yang bersaiz 3.5 juta km² kembali tegang.

Menurut peta dunia yang difokuskan ke kawasan LCS, jelas kelihatan LCS di kongsi oleh negara Malaysia, Filipina, Vietnam, Brunei, Taiwan dan juga China. Hal ini bertentangan dengan tindakan provokasi China yang menuntut hampir 90% kawasan LCS.

Menurut undang-undang laut antarabangsa yang dikenali sebagai ‘United Nation Convention on the Law of the Sea’ (UNCLOS), setiap negara yang memiliki sempadan maritim diberikan hak ekslusif perairan atau ‘Exclusive Economic Zones (EEZs) berjarak 370km (200 batu nautika) dari pantai negara masing-masing.

Melalui perundangan ini, kesemua hasil mahsul bumi yang berada di sepanjang kawasan EEZ dimiliki oleh negara-negara berdaulat. Sebagai contoh, kawasan EEZ milik Malaysia di kawasan pantai timur Kelantan dan Terengganu serta kawasan perairan Sabah dan Sarawak memiliki hasil bumi berharga seperti minyak mentah, gas asli dan juga perikanan.

Menurut data dari Energy Information Agency (EIA) milik Amerika Syarikat, wilayah LCS memiliki kakayaan hasil bumi sebanyak 190 Trilion cubic feet Gas Asli dan 11 Bilion tong (barrel) minyak mentah termasuk kekayaan ‘Rare Earth Metal’ (REM), menempatkan ⅓ hidupan biodiversiti marin di dunia, dan juga mengandungi 10% sumber perikanan laut dunia.

Jika diimbau kembali sejarah berkaitan LCS, negara China telah pun membuat tuntutan ke atas 90% kawasan LCS sejak dari tahun 1947 lagi selepas berakhirnya P3rang Dunia Kedua (WW2). Kebanyakan pulau di LCS telah dikuasai oleh Jepun sejak era WW2.

Pada waktu itu, kerajaan China ditadbir oleh Parti Kuomintang. Tuntutan Kuomintang China ke atas wilayah LCS di kenali sebagai ’11-dash line’. Walaubagaimanapun, kerajaan China bertukar pimpinan kepada Parti Komunis setelah tamatnya p3rang saudara China pada tahun 1949.

Oleh hal yang demikian, kerajaan Komunis China telah mengubah tuntutan ’11-dash line’ kepada ‘9-dash line’ bagi menghormati komrad komunis mereka yang mentadbir kawasan utara Vietnam pada awal tahun 1952.

Menjelang tahun 1974, China mula bertindak agresif dengan menawan kepulauan Paracel setelah mereka bertempur dengan kerajaan Vietnam Selatan. Pertempuran tersebut dikenali sebagai ‘The Battle of the Paracel Island’.

China sekali lagi menimbulkan ketegangan di wilayah LCS dengan menggerakkan aset ketenteraan milik mereka ke kepulauan Spratly bagi menekan pihak Vietnam pada tahun 1988. Seterusnya pada tahun 1995, China melakukan pencerobohan ke wilayah EEZ milik Filipina iaitu kawasan Mischief Reef yang berada pada jarak 250km dari Kepulauan Palawan.

Memasuki tahun 2002, ASEAN dan China telah menandatangani deklarasi berkaitan wilayah LCS yang dikenali sebagai ‘Declaration on Conduct for the South China Sea’ (DOC) pada bulan November 2002. Deklarasi tersebut telah diutarakan sejak tahun 1992 lagi, direncanakan demi menjamin keamanan dan kestabilan di rantau asia tanpa melibatkan aktiviti ketenteraan.

Walaubagaimanapun, suasana di LCS kembali tegang pada tahun 2009 setelah tuntutan yang dibawa oleh Malaysia dan Vietnam ditentang China.

China membuat ‘counter attack’ dengan menghantar tuntutan balas kepada Setiausaha Agung PBB melalui peta berserta dengan ‘9-dash line’. Kebiadaban China yang jelas tidak menghormati UNCLOS telah mengundang kritikan di peringkat global.

Setelah itu, hubungan diplomatik antara Filipina dan China mula menegang kembali setelah China terus menerus menceroboh wilayah EEZ milik Filipina yang bermula pada tahun 2012. Pada awalnya, Tentera Laut Filipina berjaya mengesan pencerobohan 8 buah kapal nelayan China memasuki kawasan perairan Scarborough Shoal pada 8 April 2012.

Pencerobohan tersebut hampir menyebabkan pertempuran di antara Tentera Laut Filipina dan Pengawal Pantai China setelah China bertindak untuk menempatkan aset maritim mereka bagi mempertahankan aktiviti pencerobohan nelayan China.

Insiden terbabit dibawa ke Tribunal Antarabangsa, yang mana Filipina memulakan prosiding ke atas China di bawah Artikel 286 dan 287 yang termaktub di dalam perundangan laut antarabangsa (LOSC) pada Januari 2013.

Tribunal tersebut berakhir pada 12 Julai 2016 yang membawa kepada ketetapan ‘Permanent Court of Arbitration (PCA) yang mana keputusan Tribunal memihak kepada Filipina.

Sungguhpun begitu, China tetap angkuh dengan mengenepikan keputusan Tribunal tersebut. Kemudiannya, ASEAN dan China cuba untuk menstabilkan kembali hubungan diplomatik dengan mengadakan ‘Code of Conduct’ (COC) ke atas wilayah LCS pada penghujung tahun 2016. Ramai penganalisis melihat COC sebagai satu perjanjian yang tidak ‘competent’.

Pada bulan Julai 2019, Jabatan Audit Negara telah mengeluarkan laporan berkaitan pencerobohan Tentera Laut China dan Pengawal Pantai China ke atas wilayah EEZ milik Malaysia. Menurut laporan, pencerobohan tersebut berlaku sebanyak 89 kali di antara tahun 2016 hingga 2019.

Hal ini jelas memperlihatkan China sebagai negara kuasa besar sengaja ‘membuli’ negara-negara ASEAN seperti Malaysia, Filipina, Brunei dan Vietnam. Sebagai sebuah negara kecil, sudah tentu kita tidak mampu melawan pengaruh China secara bersendirian.
Maka, dalam keterpaksaan kita terpaksa minta ‘jasa baik’ Amerika Syarikat (AS) untuk mengimbangi pengaruh China di LCS.

Menurut laporan dari nippon.com, AS melalui Angkatan Laut telah menggerakkan dua buah kapal pengangkut pesawat (navy aircraft carrier) dan empat buah kapal p3rang (w4rship) menuju ke wilayah LCS pada 4 Julai 2020. Manakala, China melalui People Liberation Army Navy (PLAN) turut menggerakkan aset ketenteraan mereka.

Keberadaan aset ketenteraan AS di wilayah LCS mungkin mampu mengendurkan sedikit tekanan China ke atas negara-negara ASEAN, namun ketegangan hubungan diplomatik antara AS dan China pimpinan Donald Trump seakan mengundang bala bencana yang jauh lebih dahsyat.

Semua orang sedia maklum bahawa AS dan China memiliki kuasa ketenteraan yang terkuat di dunia, dan diburukkan lagi dengan pemilikan senjata nuklear. Kita tidak mahu jadi gelanggang pertempuran di antara dua hegemoni dunia, bak kata bekas Menteri Pertahanan Malaysia iaitu YB Mat Sabu yang berbunyi ‘when elephant fight, the grass will suffer’.

Diharapkan agar pucuk pimpinan negara mampu menangani isu ketegangan di Laut China Selatan dengan penuh bijaksana dan berhati-hati. Negara-negara ASEAN perlu bersatu dalam mempertahankan hak kedaulatan semua di LCS.


Spesis Kumbang Terbaru Dinamakan Sempena Band “The Beatles”

Band popular The Beatles yang berasal dari Eropah cukup popular dan digemari sehingga kini. Lagu-lagunya yang popular seperti “Hey Jude”, “Yesterday”, dan “I Want To Hold Your Hand”  masih segar sejak zaman kegemilangannya pada 60an sehingga sekarang. Kini, The Beatles dijulang pula dalam bidang entomologi. Pada tahun lepas, sekumpulan saintis dari Amsterdam telah menamakan spesis kumbang terbaru sempena nama The Beatles dengan nama saintifiknya Ptomaphagus thebeatles.

Kumbang spesis baru ini ditemui di Vondelpark iaitu taman bandar awam terbesar di Amsterdam.  Ia ditemukan oleh para saintis yang turut serta dalam ekspedisi di bawah “Taxon Expedition” iaitu sebuah organisasi yang melatih saintis dalam penemuan spesis baru dari serata dunia.

Ekspedisi pencarian spesis baru di tengah bandar Amsterdam bertujuan untuk mendidik orang awam tentang peluang penemuan spesis baru di kawasan urban yang berpopulasi tinggi. Kumbang Ptomaphagus thebeatles ini ditemui tak jauh dari Hotel Amsterdam iaitu kawasan yang menjadi saksi protes “Bed-Ins for Peace” yang dilakukan oleh ahli kumpulan The Beatles, John Lennon dan isterinya Yoko Ono pada tahun 1969. “Bed-Ins for Peace” ialah protes yang dilakukan oleh pasangan selebriti popular ini bagi membantah Perang Vietnam yang tercetus ketika itu di samping memupuk keamanan dunia.

Kumbang yang berukuran 2 milimeter panjang ini adalah kumbang pertama yang dinamakan sempena band popular ini. Antara kawasan lain yang menjadi tempat populasi kumbang ini ialah di Gunung Caucasus yang terletak di Eropah Timur, dan Asia Barat.

Ruud Marschall, salah seorang saintis yang turut menyertai ekspedisi ini menyatakan rasa teruja akan penemuan kumbang ini. Beliau juga tidak menyangka akan menemui spesis baru di tengah-tengah bandar asal kelahirannya. Menurut pengarah “Taxon Expedition”, biasanya ekspedisi pencarian spesis baru selalunya dilakukan di kawasan terpencil seperti di hutan Borneo. Kali ini, mereka ingin mengubah angin dan ingin membuktikan kepada orang awam bahawa spesis baru masih boleh ditemukan di ibu kota Belanda sendiri.

RUJUKAN:

New beetle species named after The Beatles. https://www.discoverwildlife.com/news/new-beetle-species-named-after-the-beatles/


Dari Mana Kubah Masjid Berasal?

Baru-baru ini ada seorang penceramah bebas memohon sumbangan orang ramai hanya untuk membina kubah masjid yang berharga hampir setengah jutaan ringgit. Hal itu mendapat begitu banyak reaksi daripada warganet ataupun nerakazen. Ada juga yang menentang atas dasar kos terlalu tinggi dan kubah sangat tidak praktikal dengan cuaca negara kita. Tapi ada juga yang menyokong penuh pembinaan kubah atas dasar itu adalah simbolisme Islam. Malah masjid tanpa kubah dianggap seperti wanita tanpa buah dada.

Persoalannya sekarang ini betul ke kubah itu adalah simbolisme Islam dan dari mana kubah berasal? Binaan berasaskan kubah ini sudah wujud sejak zaman prasejarah lagi. Hal ini dapat dibuktikan apabila binaan seumpama itu ditemukan di Mezhirich, Ukraine yang berusia setikar 19,280 – 11,700 sebelum masihi. Malah orang Thule di kawasan artik Kanada telah membina kubah menggunakan sejak 13,000 tahun sebelum masihi. Walau bagaimanapun, kubah yang wujud pada kebanyakan masjid hari ini berasal daripada seni bina Mesopotamia.

Kenapa tamadun Mesopotamia boleh terfikir nak bina kubah pula?

Tamadun Mesopotamia terletak di kawasan yang kekurangan kayu dan nak buat bumbung macam biasa memang sukar. Berbekalkan kearifan tempatan, orang Mesopotamia mula membina kubah sebagai atap bangunan mereka menggunakan bata dan lumpur. Kegunaan utama kubah pada ketika itu adalah untuk melindungi orang Mesopotamia daripada panas dan hujan.

Lama kelamaan, seni bina kubah ini mula diadaptasi oleh orang Parsi seawal era Empayar Achaemenid. Namun kubah hanya dibina menggunakan khemah untuk majlis-majlis khas sahaja dan tidak bersifat kekal. Apabila orang Parsi mula menubuhkan Empayar Sasanid barulah mereka membina kubah bersifat kekal melalui runtuhan istana Istana Ardashir dan Ghal’eh Dokhtar di Fars, Iran.

Bermula sejak itu, kubah menjadi antara seni bina rasmi orang Parsi biarpun mereka agak kerap bertukar empayar. Malah apabila empayar warisan Monggol mula bekerajaan di Parsi seperti Ilkhanate dan Timurid, mereka tetap beradaptasi dengan kubah untuk dijadikan sebagai atap bangunan. Walau bagaimanapun, kubah masih belum lagi disinonimkan dengan Islam biarpun Ilkhanate dan Timurid merupakan kerajaan Islam.

Tapi bilakah kubah menjadi seni bina Islam?

Semuanya bermula apabila leluhur Uthmaniyyah iaitu Seljuk mula mengadaptasi kubah sebagai atap masjid abad ke-11 sehingga abad ke-12 hasil pengaruh daripada Parsi. Buktinya, Masjid Alâeddin merupakan antara masjid berkubah terawal yang dibina oleh orang Turki. Menjelang abad ke-14 sehingga abad ke-15, orang Turki mula terdedah dengan kubah gaya Byzantine apabila Uthmaniyyah telah menakluk keseluruhan kota di sekitar Konstantinopel.

Setelah semua kota ditakluk terdapat beberapa gereja telah ditukarkan kepada masjid dengan mengekalkan seni bina asal dan sedikit pengubahsuaian. Buat pengetahuan semua, kubah telah wujud di Byzantine ataupun Rom semenjak abad pertama masihi. Buktinya beberapa binaan kubah orang Rom seperti Minerva Medica dan Pantheon dapat dilihat sehingga ke hari.

Kemasukan agama Kristian ke dalam empayar Rom telah membuatkan hampir keseluruhan gereja mula menerima kubah. Maka tidak pelik ketika era itu, anda akan ternampak bangunan berkubah yang milik lambang salib. Malah sehingga ke hari ini juga anda boleh melihat pemandangan seumpama itu terutamanya di Rusia.

Kemuncaknya adalah dengan penaklukan Konstantinopel dan pertukaran fungsi Aya Sophia kepada masjid, orang Turki telah mula membina masjid sendiri menggunakan kubah. Sebagai empayar Islam yang besar, tindak-tanduk Uthmaniyyah sentiasa menjadi ikutan kerajaan Islam lain walaupun cuba mengadaptasi kubah gereja ke dalam masjid. Bermula sejak itu pembinaan masjid berasaskan kubah gereja mula tersebar di setiap pelusuk dunia Islam.

Senang cerita, kubah yang kita anggap sebagai simbolisme Islam pada hari ini sebenarnya adalah atap gereja ketika era Byzantine.

Jawapannya adalah ya dan tidak.

Hal ini kerana kubah merupakan seni bina yang bersifat universal dan wujud dalam pelbagai tamadun. Bermula dari Red Indian di Amerika sehingga ke Tamadun China, kesemuanya miliki binaan kubah yang tersendiri.

Kesimpulannya, kita tidak boleh beranggapan kubah adalah hak milik Islam semata-mata sehingga sanggup menghabiskan ribuan ringgit untuk membinanya. Paling molek sekali, binalah masjid yang selesa dan sesuai dengan cuaca di sesebuah tempat.

RUJUKAN:

Bhattacherjee, S. (n.d). Evolution of domes in architecture. Rethinking The Future.

Gamm, N. (2014, Januari 11). The dome – symbol of power. Daily News.


Perang Dunia Kedua: El Alamein Dan Operasi Torch

Tentera Nazi dan Itali kini hanya 100 km sahaja daripada pelabuhan terbesar di Mesir iaitu Alexandria. Namun, tentera British pimpinan General Sir Harold Alexander dan Lt. Gen Bernard Montgomery memberi tentangan sengit kepada tentera pimpinan Rommel di sebuah pekan bernama El Alamein. Pada 8 November 1942, ketika Rommel sibuk menentang British di El Alamein, tentera Amerika mendarat di belakangnya.

Rommel vs Montgomery

Selepas menawan Tobruk, Field Marshal Erwin Rommel mara jauh ke dalam koloni British iaitu Mesir. Rommel bersama-sama tentera Afrika Korps-nya (yang kini di-upgrade menjadi Panzer Army Afrika) membayangkan bahawa mereka akan sampai ke Terusan Suez pada akhir 1942. Namun masalah lojistik dan minyak sekali lagi menghantui tentera gabungan Jerman-Itali di sana.

Rommel melancarkan serangan keatas tentera British pimpinan General Claude Auchinleck di El Alamein pada 1 Julai 1942. Nasib amat menyebelahi Auchinleck dan Tentera British Ke-8 pimpinannya kerana banyak reinforcement telahpun sampai kepada British dan Rommel juga ketika itu sudah kehabisan minyak.

Churchill yang berang apabila Auchinleck gagal memusnahkan tentera Rommel selepas diberikan berbagai-bagai kelengkapan terus memecat panglima berkenaan. Tempat beliau digantikan oleh General Harold Alexander dan pembantunya ialah Lt. Gen. Bernard Montgomery.

Beberapa serangan kecil dilakukan oleh Rommel dengan harapan dapat mencari kelemahan tentera British, atau kedudukan mereka atau mencuri minyak daripada mereka. Namun serangan beliau membuatkan beliau semakin dihantui masalah minyak yang kronik. Beliau tidak ada pilihan selain daripada menyuruh Panzer Army Afrika melakukan posisi pertahanan sehingga bekalan minyak sampai.

Operasi Lightfoot – Bermulanya Pertempuran El Alamein Kedua

General Alexander dan Perdana Menteri Churchill mengarahkan Montgomery merancana pelan untuk memusnahkan tentera Rommel. Tentera British Ke-8 (British Eigth Army) kini mempunyai banyak kereta kebal baru, ditambah pula meriam-meriam berkaliber besar daripada Amerika yang akan menghantui Rommel.

Montgomery memberikan nama serangan ini sebagai Operasi Lightfoot. Serangan ini mudah sahaja. Dengan mengetahui kegawatan Rommel untuk menggerakkan kereta kebal Panzer tanpa minyak, beliau hanya perlu membuat serangan besar-besaran keatas posisi Rommel. Kereta kebal, artilery, tentera udara semuanya menjadi pertaruhan Montgomery.

Rommel pula tidak akan duduk diam. Beliau membina beberapa sistem pertahanan di pekeliling padang pasir tempat mereka bertahan. Banyak periuk api ditanam. Walaupun Rommel tidak mempunyai kereta kebal Panzer kerana kehabisan minyak, beliau membawa masuk Meriam Anti-Kereta Kebal Flak 88mm.

Montgomery mempunyai kelebihan apabila berjaya memecah sistem kod rahsia tentera Rommel di Afrika. Maka, segala maklumat-maklumat yang penting dapat dibaca oleh British. Rommel yang sebelum ini mencuri dengar kod rahsia British tidak menyedari bahawa kod itu telah ditukar pada bulan Julai. Jadi, maklumat yang Rommel terima ketika itu ditipu bulat-bulat oleh British.

Rommel cuti sakit – Montgomery menyerang

Pada bulan September, Rommel perlu pulang ke Jerman untuk menerima rawatan penyakit kuman dan ulser akibat lama berada di padang pasir. Tempatnya digantikan oleh seorang panglima Nazi veteran, General Georg Stumme. Pada 23 September, Rommel terbang ke Jerman untuk rawatan. Tetapi sebelum itu, Rommel memberitahu Sturmm untuk tidak mengubah taktik pertahanan beliau yang dipanggil ‘Panzer defence-in-depth’ atau pertahanan mobile yang berlapis. Panzer Army Afrika hanya mempunyai 125 kereta kebal sahaja yang berfungsi, kebanyakkanya tanpa minyak

Pada malam 23 Oktober, lebih sebulan Rommel pergi mendapatkan rawatan, Montgomery dan Tentera British Ke-8 membuka serangan dengan membedil posisi Panzer Army Afrika. Serangan itu sangat dahsyat sehingga menjadikan malam tersebut terang benderang. Lebih 529,000 butir meriam ditembak keposisi tentera Rommel.

Montgomery menghantar 500 daripada 1029 kereta kebal mara ke arah bahagian utara tentera Rommel. Pada pagi subuh, 24 Oktober, Panzer Army Afrika di bahagian utara terkejut apabila tentera British sudah berada di pekeliling.

Pemangku Komander, General Georg Stumme tidak percaya laporan yang British sudahpun menggodol barisan pertahanan udaranya. Beliau segera menaiki kereta dan memandu ke hadapan untuk melihat sendiri kemusnahan itu. Tindakannya membawa padah. Beliau diserang bertubi-tubi oleh meriam British sebelum terbabas. Beliau meninggal akibat serangan jantung.

Mujur pada 24 Oktober juga, Field Marshal Rommel pulang daripada rawatan di Jerman untuk menyelamatkan keadaan. Namun, Rommel dikhabarkan berkata: “Wah! Ini sudah teruk.”

Hari itu sahaja, Royal Air Force membuat serangan udara sebanyak 1000 kali terhadap pertahanan Panzer Army Afrika. Bahagian utara paling teruk dibedil tentera British. Rommel cuba melancarkan counter attack pada 25 Oktober namun, disebabkan minyak dan kereta kebal British yang terlampau banyak (British 800 vs 81Jerman-Itali).

Pada 26 Oktober, Rommel mendapat tahu bahawa dua buah kapal tangki minyak diletupkan ketika dalam perjalanan ke Tobruk. Rommel berkata, “Tuan-tuan. Kita dah kalah. Sama ada kita tawan El Alamein, atau kita mati”.

Pada 1 November, Rommel mengarahkan untuk berundur. Montgomery telah berjaya memecah masuk sistem pertahanan dari utara. Namun, Rommel tidak mampu untuk mengundurkan kesemua 80,000 tenteranya di mana, hanya tentera Jerman sahaja yang mempunyai kenderaan bermotor. Tentera Itali tidak.

Rommel mengarahkan tentera Itali untuk bertahan manakala membawa keluar tentera Jerman daripada pertempuran. Ramai tentera Itali yang ditangkap. “Bukan salah aku. Mussolini yang berperang tak bawak cukup lori” kata Rommel.

Montgomery mengejar Rommel

Pada 2 November, Montgomery mengarahkan tenteranya mengejar Rommel membuta tuli kerana tidak mahu melepaskan peluang tentera Rommel yang kian melemah. Lebih 100 kereta kebal British mengejar tentera Jerman berkenaan. Rommel menghantar 25 kereta kebal sebagai senjata terakhir untuk menangkis serangan tersebut. Meriam anti kereta kebal, bom petrol dan bom anti kereta kebal juga menjadi sandaran Rommel ketika beliau berundur. Field Marshal Albert Kesselring, komander Nazi di Mediterranean juga menghantar armada Luftwaffe untuk membantu Rommel berundur.

Seorang komander briged New Zealand terkejut apabila komander armor British pulang selepas pertempuran ketika mengejar Rommel yang baru sahaja mahu berehat.

“Maaf mengganggu kau tidur, John. Tapi mana kereta kebal kau?”

Komander armor membuat signal tangan menunjukkan beberapa buah kereta kebal.

” tu. Ada kat situ.”

“Aku tahu itu kereta kebal markas kau. Tapi aku nak tahu kat mana posisi keseluruhan rejimen armor kita sekarang?”

Komander armor tersebut menunjukkan arah yang sama.

“Itulah dia, Bill. Itu je yang tinggal.”

Daripada 100 kereta kebal yang Montgomery hantar, 14 sahaja yang tinggal. Rommel berjaya membuat pengunduran taktikal dengan menggunakan ‘combined arms’ untuk menggagalkan tentera British mengejarnya. Rommel juga menggunakan periuk api palsu untuk menakut-nakutkan musuh.

Daripada 80,000 orang tentera Rommel kehilangan 36,939 orang daripada 100,000 tenteranya. British pula daripada 195,000 hanya kehilangan 13,560. Boleh dikatakan Rommel kalah dalam pertempuran ini akibat daripada kekurangan bekalan. Montgomery pula bijak menggunaka sumber yang banyak untuk mendapatkan kemenangan mutlak, tidak seperti bekas General Auchinleck.Tentera Amerika mendarat di Afrika Utara, 1942.

Operasi Torch – Amerika mendarat di Afrika

Ketika Rommel sibuk untuk menghalang Montgomery daripada terus meratah sedikit demi sedikit wilayahnya, beliau menerima satu berita buruk. Pada 8 November 1942, Amerika mendarat di koloni Maghribi dan Algeria, jauh di belakang posisi Rommel sebelah barat.

Presiden Amerika, Franklin Roosevelt mengarahkan tentera Amerika untuk mendarat di pantai barat Afrika untuk membantu tentera British melawan Rommel di sana. Lebih 107,000 tentera gabungan Amerika-British diketuai oleh Lt. General Dwight D. Eisenhower dibahagikan kepada 3 sektor. Western Task Force pimpinan Maj. General George S. Patton bersama-sama armada kereta kebalnya di sebelah barat. Central Task Force pimpinan Maj. General Lloyd Frendall di tengah dan Eastern Task Force pimpinan Maj. General Charles Ryder.

Vichy France menyerah – Hitler mengamuk

Maghribi dan Algeria merupakan koloni milik Vichy France, sebuah negara boneka Nazi dibawah pimpinan Marshal of France, Philippe Petain. Beliau berjanji dengan Canselor Adolf Hitler bahawa mereka akan bersatu hati apabila koloni-koloni ini diserang. Petain melantik Laksamana Francois Darlan sebagai Pesuruhjaya Tinggi Perancis di Afrika Utara.

Apa yang mengejutkan Petain, sewaktu pendaratan tentera Amerika di Afrika Utara, Darlan dan Eisenhower telah pun bersengkongkol untuk menjamin keselamatan tentera Amerika. Maka dengan mudah sahaja Eisenhower menawan keseluruhan koloni Perancis itu.

Petain mengarahkan agar Darlan segera melawan tentera Amerika tersebut. Namun Hitler sebaliknya. Beliau menyerang dan meratah keseluruhan Vichy France dalam satu operasi dipanggil Operasi Anton. Kerajaan boneka Petain digulingkan dan Hitler mengambil alih keseluruhan Perancis.

Berkampung di Tunisia

Rommel berpendapat Libya bukanlah tempat terbaik untuk bertahan daripada serangan dua arah. Selepas menghubungi komander keseluruhan Afrika Utara, Marshal Bastico, mereka bercadang agar Tunisia menjadi tempat terbaik untuk dijadikan posisi pertahanan.

Selepas mendapat persetujuan diktator Itali Benito Mussolini, Rommel mengarahkan semua tentera Jerman-Itali untuk masuk ke Tunisia. Pelabuhan Tunis begitu dekat dengan Pulai Sicily, Italidan dapat mengurangkan beban untuk menerima bekalan dari Itali.

Tunisia menjadi harapan terakhir Rommel. Montgomeri dan Tentera British Kelapan menghimpit beliau dari timur. Eisenhower dan tentera armor pimpinan General Patton pula menghimpit beliau dari barat. Apa strategi Rommel seterusnya? Mampukah Rommel bertahan? Kini, hampir seluruh Afrika Utara berada dalam genggaman British dan Amerika.

Rujukan


Kod Undang-Undang Hammurabi: Antara Tertua Dunia

“Pada masa itu, bagi memelihara kebajikan manusia, dewa Anu dan Enlil menamakan aku dengan namaku ini: Hammurabi, si putera taat, yang memuliakan para dewa, demi menyebarkan keadilan di bumi, demi menghapuskan kejahatan, demi menghalang yang kuat dari menindas yang lemah…” (Kod Undang-Undang Hammurabi, Prolog)

Walaupun Kod Undang-Undang Hammurabi adalah salah satu koleksi perundangan yang paling masyhur dari dunia purba, ia bukanlah yang paling tua. Hakikatnya, ia didahului oleh setidak-tidaknya dua buah kod undang-undang lain, iaitu Kod Undang-Undang Ur-Namma (c. 2100 SM, Ur) dan Kod Undang-Undang Lipit-Ishtar (c. 1930 SM, Isin).

Teks-teks Mesopotamia purba ini mungkin tidak memenuhi takrifan moden tentang kod perundangan, iaitu koleksi undang-undang bertulis yang disusun mengikut subjek-subjek khusus. Sebaliknya, teks-teks purba ini hanyalah kompilasi undang-undang yang diukir pada batu.

Walaupun dua kod undang-undang itu tadi usianya mendahului Kod Hammurabi, ia tidaklah bermakna Hammurabi mengambil secara langsung dari undang-undang sebelumnya. Hal ini kerana kod ini masing-masing datang dari entiti politik yang merdeka dan tidak tertakluk antara satu sama lain.

HAMMURABI, PEMERINTAH DINASTI PERTAMA

Siapakah Hammurabi? Hammurabi (memerintah pada 1792 hingga 1750 SM) merupakan pemerintah keenam bagi Dinasti Pertama Babylon. Dalam tempoh pemerintahannya yang panjang, Hammurabi sempat meluaskan empayarnya dan menakluki negara-kota Elam, Larsa, Eshnunna dan Mari.

Dasar perluasan kuasa ini dianggap oleh beliau sebagai misi suci bagi menyebarkan peradaban ke semua bangsa. Dengan menundukkan raja Assyria, iaitu Ishme-Dagan I, dan mengerahkan puteranya agar membayar ufti kepada beliau, Hammurabi berupaya meletakkan Babylon sebagai sebuah kuasa besar di Mesopotamia.

Hammurabi juga memperkemaskan pentadbiran, menaja sejumlah projek pembinaan berskala besar, meningkatkan sektor pertanian, membaiki dan membina semula infrastruktur, memperbesar dan meninggikan tembok kota, dan membina kuil-kuil mewah yang didedikasikan kepada para dewa.

Tumpuannya juga dicurahkan pada bidang ketenteraan dan usaha penaklukan. Namun, menurut tulisan-tulisannya sendiri, matlamat utama beliau dalam berperang adalah untuk meningkatkan taraf kehidupan masyarakat yang hidup di bawah pemerintahannya.

Menjelang waktu kematian Hammurabi, Babylon sudah pun menguasai seluruh Mesopotamia. Walau bagaimanapun, para penggantinya tidak berupaya mengekalkan kekuasaan tersebut.

Hal ini mungkin berpunca daripada bureukrasi yang tidak efektif, di mana ianya merupakan kesan langsung daripada penglibatan Hammurabi secara aktif dalam peperangan serantau sehingga hal itu mengehadkan tumpuannya untuk menubuhkan suatu sistem pentadbiran yang dapat menjamin kelangsungan empayar sesudah kematiannya.

JENAYAH-JENAYAH DAN HUKUMAN-HUKUMAN

Walaupun empayarnya mengalami kemunduran dengan pantas, Kod Undang-Undang Hammurabi tetap gagah mengharungi peredaran zaman. Namun, hanya pada kurun ke-20 barulah ia ditemukan semula oleh ahli arkeologi. Undang-undang ini memerincikan pelbagai jenis jenayah dan bentuk hukuman yang dikenakan ke atasnya. Sebagai contoh:

“Jika kebakaran melanda sebuah rumah, dan hadir seseorang yang membantu memadamkannya lalu orang itu menginginkan barang milik tuan rumah, maka orang itu perlu dicampak ke dalam api kebakaran tersebut.” (Kod Undang-Undang Hammurabi, Undang-Undang, 25)

Selain hukuman yang berbentuk ‘mata dibalas mata’, Kod Undang-Undang Hammurabi juga membenarkan bentuk hukuman lain dikenakan ke atas individu dari kelas sosial yang berbeza-beza. Hal ini dapat dilihat menerusi contoh berikut:

“Jika seorang awilu (individu kelas atasan) membutakan mata seorang awilu lain, maka matanya perlu dibutakan. Jika dia mematahkan tulang awilu lain, maka tulangnya harus dipatahkan. Jika dia membutakan mata seorang orang awam atau mematahkan tulangnya, awilu itu tadi perlu memberikan 60 shekel perak. Jika dia membutakan mata hamba milik seorang awilu atau mematahkan tulangnya, dia perlu membayar separuh harga hamba itu (dalam bentuk perak).” (Kod Undang-Undang Hammurabi, Undang-Undang, 196-199)

Melalui contoh ini, dapat dilihat bahawa dalam kes-kes tertentu, hukuman yang dikenakan ke atas si pelaku salah adalah bergantung kepada status sosial mangsanya. Walaupun beberapa bentuk hukuman kelihatan agak kasar dalam kacamata moden – contohnya ‘jika seorang anak memukul bapanya, maka jarinya harus dipotong’ – ia sebenarnya bertujuan untuk menghindarkan mangsa bertindak balas dengan cara yang jauh lebih buruk.

LEGASI YANG BERPANJANGAN

Hammurabi dipuja sebagai dewa oleh rakyatnya. Beliau juga diberikan penghormatan tinggi di seluruh kerajaannya. Jasa-jasa beliau yang diingati secara mendasarnya melibatkan tiga pencapaian utama; iaitu memenangi pep3rangan, menyebarkan keamanan, dan memperjuangkan keadilan.

Namun sesudah beliau mangkat, kenangan terhadap pencapaian ketenteraannya serba-sedikit tenggelam dan beliau lebih diingati sebagai seorang raja yang berbelas kasih terhadap rakyat dan seorang penggubal undang-undang yang cekap.

TERJEMAHAN:

Wu Mingren. (13 Ogos 2018). Hammurabi and his God Given Code of Laws. Ancient Origins.
https://www.ancient-origins.net/myths-legends/hammurabi-001569


Che Guevara: Wajahnya Digunakan Kapitalis Untuk Buat Duit

Pepatah orang Argentina ada menyebut : “Tengo una remera del Che, y no sé por qué,”  Secara kasarnya ia diterjemahkan kepada

“Saya memakai t-shirt Che, tapi saya tidak tahu mengapa.”‘

Pepatah itu mencerminkan bahasa sinis yang merujuk pada kalangan masyarakat Argentina bahawa anggapan tentang salah seorang tokoh lelaki kegemaran mereka, pejuang revolusi Marxism, Ernesto ‘Che’ Guevara, telah disalahgunakan oleh para oportunis berfikiran kapitalis serta BBNU (budak-budak baru nak up) yang hanya tahu mengikut trend di seluruh dunia.

Imej ikonik Che, dengan rambut beralun paras bahu yang dipakaikan beret hitam bersama simbol bintang, telah dipergunakan secara salah untuk menghasilkan beratus-ratus jenis produk kepada golongan yang acah-acah pember0ntak, dengan penjualan T-shirt dan poster yang mungkin menduduk tempat teratas dalam senarai produk.

Seorang pejuang gerila yang menjadi sebahagian daripada pemerintah tertinggi semasa Revolusi Cuba, Ernesto Che Guevara berkelulusan di dalam bidang perubatan, akan tetapi cita-cita komunisnya mula dibentuk selepas pengalamannya dalam pengembaraan bermotosikal yang terkenal melalui beberapa kawasan-kawasan termiskin di Amerika Selatan.

Bagaimanapun, begitu banyak perkara yang diketahui atau dipercayai tentang Che Guevara telah diekstrak dari sumber sejarah sebenar dan ditapis untuk kegunaan awam dalam proses merekayasa mitos dan teori konspirasi.

Untuk membantu memperbetulkannya, penulis akan membentangkan sebahagian dari perkara yang mungkin anda tidak pernah ketahui berkenaan salah seorang tokoh yang paling kontroversi pada abad ke-20, Che Guevara.

Dalang Utama Terhadap Ribuan Eksekvsi

Sebuah syarikat yang menaja lawatan ke Cuba memetik Penjara Kubu La Cabaña sebagai tempat di mana “Che membantu menyatukan kemenangan revolusi”. Ahli sejarah menganggarkan Che “menyatukan” nyawa manusia berjumlah seramai 2,000 orang.

Che Guevara adalah seorang pember0ntak yang sedang mencari hala tuju apabila dia bertemu dengan Fidel dan Raul Castro pada tahun 1955, di Mexico. Sebagai seorang askar, dia menunjukkan keupayaannya berjuang di bawah matlamat Fidel Castro, dia mengadaptasi dirinya dengan cepat dan dinaikkan pangkat menjadi comandante.

Di pergunungan Sierra Maestra dia menguatkuasakan dasar sifar toleransi terhadap sesiapa sahaja yang melarikan diri dari perjuangan dengan menghantar sepasukan skuad eksekvsi untuk memburu mereka, tanpa mengira apa jua alasannya.

Setelah berkuasa, Che Guevara dilantik sebagai ketua La Cabaña, di mana ia beroperasi sebagai salah satu pusat keadilan yang ‘paling sederhana’ , atau tidak keterlaluan jika kita gelarkan ia sebagai mahkamah kanggaru.

Dia melaksanakan tugasnya untuk membersihkan Cuba dari pengaruh para loyalis Batista dengan mengambil peranan sebagai hakim, juri dan algojo secara “bidan terjun”. Kelakuan beliau ketika itu mengingatkan penulis tentang keganasan Stalin’s Great Terror pada tahun 1930-an. Di sini lah Che mendapat nama jolokan The Butcher of La Cabaña.

“Penyatuan” populasi penduduknya diteruskan untuk tahun berikutnya, ketika dia menyelia pembinaan kem konsentrasi Guanahacabibes. Seperti yang dinyatakan oleh Alvaro Vargas Llosa dalam The New Republic, Guanahacabibes menetapkan asas untuk yang terinspirasi dari konsep NAZl iaitu kem yang berbentuk sebagai kurungan terhadap sesiapa sahaja yang mereka tidak ingini di wilayah Camagüey dari tahun 1965 dan seterusnya.

Che Guevara Dipuja Sebagai Saint Ernesto

Pada 8 Oktober 1967, seorang renjer Bolivia yang terlatih oleh Amerika Syarikat, menangkap Che di sebuah lembah berhampiran bandar Bolivia di La Higuera, dan keesokan harinya dia terus dihukum bunvh di sebuah asrama persekolahan tempatan.

May4tnya kemudian dipindahkan ke kota Vallegrande yang berdekatan dan dipamerkan secara umum untuk petugas media di dalam sebuah bilik dobi. Keadaan fizikal may4t 1nya telah digambarkan oleh pengikut kultus beliau dengan perbandingan yang goyah kepada Kristian, pihak media menganggap keadaan m4yat Che Guevara ketika itu seumpama Jesus Christ. Malahan bilik dobi itu sendiri seolah-olah telah menjadi kiblat para pentaksub datang dan pergi.

Sebenarnya, kedua-dua bandar itu berada di sepanjang “Ruta del Che” atau Che Guevara Trail, di mana dengan sedikit bayaran, pelancong boleh berjalan kaki betul-betul di dalam langkah-langkah mengikut laluan tepat kaki revolusioner itu.

Walau bagaimanapun, di beberapa buah gereja penganut Katolik di beberapa bahagian di La Higuera, imej Che Guevara berada di bahagian depan dan tengah bersama-sama imej ikonik gereja seperti Virgin Mary dan Paus John Paul II, penduduk tempatan juga sering berdoa kepadanya dan mereka percaya bahawa darjat Che telah diangkat sebagai “Saint Ernesto,” walaupun gelaran ini tidak rasmi dan tidak diakui oleh pihak Vatican.

Tangan Che Guevara Dip0tong Dan Diawet

Selepas pelaksanaan eksekvsi hukuman m4ti terhadap Che Guevara, may4tnya dan apa saja benda peninggalannya yang ada telah dir0mpak oleh pembunvhnya.

Ejen CIA, Felix Rodriguez, yang menyiasat Che Guevara, pernah merancang untuk mengambil paip Che yang terkenal tetapi akhirnya terpaksa membenarkan askar yang menemb4k Che untuk mengambilnya sebagai hadiah, Rodriguez pula hanya mampu memiliki lebihan tembakau tinggalan Che.

Operatif CIA kelahiran Cuba, Gustavo Villoldo memotong seikat rambut Che. Beliau menunggu selama 40 tahun supaya nilainya sentiasa meningkat, akhirnya setelah 40 tahun berlalu, beliau membuka bidaan untuk lelongan pada tahun 2007, di mana ia menetapkan rekod lelong untuk harga tertinggi yang dibayar untuk seikat rambut: kira-kira $100,000.

Ada orang lain yang mendapat jam Rolex mahal dipakai Che, (Che dan kebanyakan pemerintah Cuba yang tinggi memakai jam tangan Rolex). Walau bagaimanapun, yang paling penting ketika itu adalah misteri pemotongan kedua belah tangannya dari paras pergelangan tangan, ia bertujuan untuk dijadikan bukti sekiranya ada kemungkinan Fidel Castro akan menafikan kem4tian Che Guevara kemudian mungkin mendakwa bahawa may4t itu bukanlah Che, dan dia masih hidup. Ini berpotensi menaikkan lagi moral pejuang-pejuang gerila Komunism

Tak jadi hal lah, dalam mereka kelam kabut dan tergesa-gesa hendak meyakinkan dunia bahawa kem4tian Che Guevara adalah benar, mereka telah mencipta kronologi kisah-kisah legenda dan mitos tentang Che Guevara.

Algojo Pelaksana Hukuman Che Disumpah

Kem4tian Che Guevara melahirkan sejumlah mitos yang masih berterusan hingga saat ini. Berikut adalah salah satu yang paling popular iaitu para pelaksana hukuman m4ti Che dikatakan telah terkena “Sumpahan Che”.

Agen CIA, Felix Rodriguez menerima perintah dari Kerajaan Amerika Syarikat untuk membawa Che Guevara ke Panama, tetapi permintaan itu dihalang oleh pegawai-pegawai tenter4 Bolivia, dimana, perintah pelaksanaan eksekvsi segera ke atas Che Guevara dianggap datang dari Presiden pada waktu itu, René Barrientos.

Oleh itu, apabila Che ditawan oleh Kapten Tenter4 Bolivia, Gary Prado, yang merupakan sebahagian daripada divisyen di bawah perintah Jeneral Joaquin Zentano, Che Guevara dihukum m4ti. Ia dilihat sebagai satu kesilapan besar.

Pada tahun 1969, presiden Barrientos terk0rban dalam nahas kemalangan helikopter. Enam tahun kemudian, Jeneral Zentano dibunvh di Paris. Dan pada tahun 1991, satu kemalangan bersenj4ta telah melumpuhkan Prado hingga terpaksa bergerak dengan bantuan kerusi roda.

Seperti setiap dakwaan sumpahan, dalam kes ini juga, orang ramai dengan mudahnya mengabaikan unsur-unsur yang tidak konsisten, antaranya seperti berpuluh-puluh orang lain yang terlibat dalam penangkapan dan eksekvsi Che, mengapa mereka masih meneruskan kehidupan seperti biasa? Istilah sumpahan merupakan sebahagian daripada mesin mitos, dan mereka membenarkan para penunggang mitos hidup dalam fantasi lebih lama untuk menafikan hakikatnya.

Jurufoto Che Guevara Tidak Dapat Hak Royalti

Ketika ditangkap, Che Guevara dilaporkan telah berteriak, “Aku ini Che Guevara! Dan saya lebih bernilai jika hidup berbanding m4ti!”

Malangnya, Che Guevara ternyara salah dan gagal menilai harga dirinya sendiri. Tujuh tahun sebelum kem4tiannya, sekeping gambar Che telah dirakam dari sudut yang cantik ketika menghadiri satu majlis pengebumian oleh seorang jurugambar akhbar bernama Alberto Korda.

Pada masa itu, hanya Korda sahaja yang terlintas idea untuk merakam dari sudut begitu, beliau menggantungkan gambar hasil kerjanya itu di dinding pejabatnya, di mana ia terus berada di situl sehingga lah seorang wartawan Itali melihatnya dan bertanya adakah dia boleh memilikinya, dan Korda mengizinkan.

Che Guevara meninggal dunia tidak lama kemudian, dan gambar itu muncul pada poster di Itali. Selama 40 tahun yang mendatang, imej itu akan menjadi simbol penentangan, bantahan, pember0ntakan dan revolusi, yang sangat ikonik bagi sesetengah orang.

Bagi sesetengah pihak, imej tersebut adalah wajah syaitan totalitarianisme yang kejam dan pembunvh ribuan nyawa manusia, namun bagi pihak yang lain pula, imej tokoh Komunis Marxisme itu menjadi fenomena yang membuka ruang pemasaran kapitalis global.

Sedih gila kot, masa hidup, dialah pejuang Marxisme ke arah negara Komunisme yang menentang sistem kapitalis. Tetapi selepas m4ti, gambarnya dijadikan sumber kekayaan kapitalis. Bukan Che sahaja yang bernasib malang, insan yang bertanggungjawab melahirkan imej itu pun langsung tidak mendapat sebarang imbuhan.

Pada tahun 2007, Korda akhirnya terfikir satu kaedah berbeza namun dalam cara royalti yang sama, iaitu dia telah menyaman agensi pengiklanan British, yang menggunakan imej Che Guevara untuk menjual vodka. Dia memenangi kira-kira $ 50,000.


Rupa-Rupanya Dulu Wujud Cukai Kencing

Manusia ni, bila bercakap tentang perihal dan kerja lain, mungkin akan buat endah tak endah atau buat kerja dengan cukup rasa. Tapi, bila melibatkan perihal buat duit, bukan main kreatif lagi idea yang dikeluarkan. Contohnya macam cukai. Raja Eropah seperti Henry VII pernah adakan cukai janggut. Pada zaman kolonial, kita mendengar tentang cukai kelamin dan di Rome, cukai aneh yang diadakan oleh mereka ialah cukai kencing yang diperkenalkan oleh Maharaja Vespasian.

Sekadar latar belakang, Rom pada zaman tersebut baru sahaja habis berp3rang pada zaman Empat Maharaja. Kem4tian Maharaja Nero sebelum itu telah mencetuskan ketidakstabilan politik yang dituruti dengan p3rang saudara pada zaman Empat Maharaja tersebut.

Pengawal Praeotor mengangkat Galba sebagai Maharaja baharu. Walau bagaimanapun, tindakan baginda dalam mengenakan cukai tinggi pada kawasannya dan penarikan penambah baikan Nero yang pro-rakyat menyebabkannya dibenci ramai. Bangsawan Rom, Otho kemudiannya merasuah pengawal Praeotor untuk membunuh Galba.

Otho kemudiannya diangkat menjadi maharaja, hanya untuk berdepan dengan ancaman baru daripada Gabenor Germania Dalaman, Vitellius. Sekalipun Otho dianggap sebagai pemimpin yang dianggap baik oleh Senat dan cuba untuk elakkan p3rang saudara daripada berlaku lagi, bala tentera Vitellius tetap maju ke arah Rom dan berjaya mengawal ibu kota tersebut setelah Otho membvnuh d!ri.

Kemudian, muncul lagi seorang pemain dalam p3rang saudara ini. Vespasian. Sebelum ini, baginda telah ditugaskan untuk meredakan pemberontakan Yahudi di Judea. Setelah pemberontakan ini tamat, sebuah ramalan tentang kedatangan pemimpin dunia (Messiah) daripada Judea telah diterbitkan.

Vespasian menganggap ramalan ini adalah tentangnya dan dengan bantuan daripada gabenor gabenor Rom, tentera Rom di Timur Tengah dan penyokong Otho, akhirnya Vespasian menggerakkan tenteranya ke Rom. Setelah orang Vespasian menangkap dan membunvh Vitellius, Vespasian diangkat oleh Senat sebagai Maharaja Rom yang baharu, walaupun beliau masih lagi berada di Alexandria, Mesir.

Tapi itulah, dengan p3rang macam ni, mana tak kosong perbendeharaan negara. Jadi, sistem percukaian negara telah direformasikan dengan sebaik mungkin. Antara cukai aneh yang diperkenalkan oleh Vespasian ialah cukai kencing, atau dalam bahasa Latinnya, Pecunia non olet. Cukai ini sebenarnya sudah pun ada pada zaman Nero tapi dipinda sebentar.

Mungkin anda akan hairan kenapa kencing pun nak dicukaikan, tapi apabila anda faham sejarah tentang kencing, mungkin anda tak akan persoalkan lagi. Kencing, pada zaman purba adalah komoditi penting. Kalau anda tak ada kayu tannin untuk samak kulit binatang, anda boleh gunakan kencing. Nak cuci kain? Boleh gunakan kencing. Nak kasi luntur warna bulu dan kain? Gunalah kencing. Dalam industri dan ekonomi tekstil pada zaman Rom, kencing adalah aset sebenarnya.

Untuk memperoleh kencing ini, pengutip kencing akan mengumpul kencing tersebut di tandas awam dan kemudiannya dijual kepada sesiapa yang mahu. Vespasian mengenakan cukai bagi aktiviti ini. Disebabkan ini, orang Rom mula memanggil tandas awam sebagai Vespasian.

Dalam satu catatan, anak Vespasian, Titus telah mengkritik akan cukai ini. Vespasian kemudiannya meletakkan duit hasil cukai kencing di bawah hidung Titus dan bertanya adakah ia berbau. Titus kemudiannya menjawab, “Ya, tahu…tapi ia tetap berasal daripada air kencing”. Daripada sinilah, datangnya frasa Pecunia non olet tersebut. Dalam bahasa Latinnya, ia bermaksud duit tak berbau.

Pelik sekalipun cukai yang diperkenalkan Vespasian, ia sebenarnya membantu ekonomi Rom kembali pulih. Malah, perbendaharaan Rom sebenarnya mencapai lebihan surplus sebab sistem cukai tersebut. Mungkin benar apa yang orang cakap, if it works, it ain’t stupid. Bangang macam mana pun idea itu, kalau ia menyelesaikan masalah, ia tak bangang.

RUJUKAN:

Dio, C. (1924). Dio’s Roman History: With an English Translation by Earnest Cary. On the Basis of the Version of Herbert Baldwin Foster. In 9 Volumes. W. Heinemann, the Macmillan Company.

“Feeling Overtaxed? The Romans Would Tax Your Urine”. National Geographic News. 14 April 2016. Retrieved 4 March 2019.

Josephus, F. (2014). The War of the Jews. Simon and Schuster.

Mellor, R. (2012). Tacitus. Routledge.


Peranan Besar Pondok Dan Madrasah Dalam Melahirkan Usahawan Melayu

Suatu ketika dulu, institusi pondok dan madrasah sangat berjasa dalam melatih, mengkader dan seterusnya melahirkan usahawan-usahawan Melayu. Pelajar-pelajar juga diasah pemikiran mereka supaya lebih memilih usaha sendiri berbanding makan gaji.

Mohd Kamil Haji Ab. Majid dalam makalahnya yang bertajuk ‘Idea Besar Ulama Kelantan Satu Abad’ telah menulis seperti berikut:-

“Dalam konteks latihan keusahawanan, apa yang menariknya, pelajar pondok telah mempelajarinya secara langsung daripada pengalaman budaya hidup berdikari yang diamalkan oleh guru pondok.

Guru pondok rata-ratanya boleh dikatakan sebagai usahawan yang berjaya sehingga dapat menarik minat masyarakat Melayu pada masa itu, seperti mana hanya mubaligh awal yang mengembangkan ajaran Islam di Alam Melayu yang terdiri daripada saudagar besar.

Hasilnya, mereka sangat disanjung tinggi oleh masyarakat Melayu yang mendorong proses penyebaran Islam dapat berjalan dengan lancar dan tanpa menumpahkan darah.

Guru pondok terlibat dalam pelbagai aktiviti keusahawanan seperti penternakan (lembu, kambing dan ikan), pertanian (padi, tanaman kontan, getah, buah-buahan dan sayuran), pengilangan padi dan balak, kedai runcit, orang tengah untuk penjualan tanah dan getah serta selaku wakil Syeikh Haji.

Apa yang diusahakan oleh guru pondok ini telah ditiru oleh pelajar mereka secara langsung sehingga ianya mampu melahirkan beberapa orang usahawan lulusan pondok yang berjaya.

Sikap mandiri ini kemudiannya telah mula berubah apabila pihak British memperkenalkan sistem pendidikan barat di Tanah Melayu yang mewujudkan sindrom makan gaji dalam kalangan masyarakat Melayu.

Apa yang diperkenalkan oleh pihak British ini bertentangan sama sekali dengan budaya keusahawanan dan hidup berdikari yang diterapkan dalam sistem pondok, berpaksikan kepada prinsip tauhid (hanya Allah yang menentukan hidup dan rezeki makhluk tanpa perlu bergantung harap kepada makhluk) dan hadis Rasulullah tentang 90 peratus daripada sumber rezeki bersumberkan kepada perniagaan.

Atas dasar inilah kita dapat melihat bagaimana institusi pondok berbentuk swasta (bebas) tanpa kongkongan dan kekangan polisi dari pihak pemerintah. Keadaan ini menyebabkan seseorang ulama itu dapat bertindak secara bebas tanpa dipengaruhi oleh mana-mana pihak yang mempunyai agenda dan kepentingan tertentu.

Lebih tepat lagi, ulama pondok dalam era tradisi telah bertindak selaku agen perubahan dan intelektual ummah yang bersikap sensitif dan proaktif dengan isu semasa yang timbul dalam masyarakat.”

Gambar : Maahad Ihya asy-Syarif pimpinan Ustaz Abu Bakar al-Baqir, suatu ketika dulu pernah menubuhkan koperasi perniagaan yang dinamakan Persatuan Ihya asy-Syarif. Persatuan ini berjaya mengusahakan tiga jenis projek perniagaan iaitu kilang padi, stesen pam minyak dan stesen jana kuasa elektrik.


Muhammad Ali Jinnah: Pengasas Negara Pakistan

Muhammad Ali Jinnah lahir di Karachi pada Desember 1876. Ayahnya adalah seorang saudagar yang bernama Jinnah Bhai (Mustafa Mu’min, 1974). Ketika Jinnah berumur sepuluh tahun, beliau dihantar oleh kedua ibu bapanya untuk belajar di Bombay selama setahun. Setelah itu, beliau pulang semula ke Karachi lalu melanjutkan pelajarannya di Sind Madrasatul Islam.

Kemudian, beliau melanjutkan pelajaran ke sekolah menengah atas di Mission high School. Atas nasihat Frederick Leigh Croft, Manager Graham Shipping and Trading Company, beliau dihantar ke London oleh ibu bapanya untuk menuntut ilmu dalam bidang perniagaan di pusat Manager Graham shipping and Trading Company.

Pada Ketika itu, Jinnah baru berusia berusia 16 tahun (Muhammad Asyraf, 1950). Ketika berada di London, Jinnah tidak menyambung pelajaran yang diinginkan oleh ayahnya itu, akan tetapi beliau lebih tertarik untuk mempelajari undang-undang, suatu perlembagaan yang mempersiapkan lulusannya untuk menjadi pakar perundangan atau peguam.

Pada tahun 1896, Jinnah memperoleh gelaran sarjana dalam bidang undang-undang di London. Pada tahun yang sama, beliau telah kembali ke India untuk bekerja sebagai peguam di Bombay. Jinnah kembali ke India pada tahun 1896 setelah menyelesaikan pengajian undang-undang di London, dan kemudian beliau bekerja sebagai peguam yang hebat dan berkualiti. Beliau menghadapi tiga tahun perjuangan berat sebelum beliau membuktikan dirinya sebagai peguam Muslim terkemuka di Bombay.

Ketika kariernya menuju kemuncak, beliau terjun ke arena politik. Penampilan pertamanya iaitu pada kongres Calcutta pada tahun 1906 di mana beliau bertindak sebagai sekretariat Peribadi Presiden, Dadabhai Naoroji. Beliau memilih bergabung dengan Kongres Nasional kerana menurut pendapatnya perjuangan yang paling utama bagi rakyat India adalah kemerdekaan rakyat India dan itu hanya boleh dicapai melalui usaha bersama antara umat Islam dan Hindu.

Jinnah berkeyakinan bahawa persatuan antara umat Islam dan Umat Hindu di India merupakan syarat untuk India mencapai kemerdekaan, Atas keyakinan, sikap dan upaya untuk menyatukan umat Islam dan Hindu ini demi kepentingan Nasional dan kemerdekaan India, Jinnah diberikan gelaran sebagai Ambassador of Hindu-Muslim Unity.

PERJUANGAN POLITIK JINNAH DALAM PEMBENTUKAN PAKISTAN

Sebagai Presiden bagi Liga Muslim, kepimpinan parti tersebut di bawah beliau mengalami perubahan yang baik. Dalam sidang tahunan yang diadakan di Bombay pada tahun 1936, perlembagaan parti politik diperbaiki untuk membuat organisasi ini lebih demokratik dan maju. Pertama kalinya organisasi ini melakukan persiapan untuk bersama dalam pilihanraya atas nama Liga Muslim. Satu cabang pemilihan pusat dengan cabang-cabangnya di wilayah dibentuk untuk mengatur perjuangan pemilihan wilayah undang-undang pemerintahan India 1935 (government of India act 1935). Jinnah mengunjungi seluruh negeri untuk memperoleh sokongan dari calon-calon Liga Muslim. Akan tetapi dalam usahanya ini hanya sebahagian yang berhasil.

Pada tahun 1937, pemilihan di peringkat daerah telah diadakan di India. Pada pemilihan kali ini, Liga Muslim tidak memperoleh suara yang signifikan. Manakala parti Kongres mendapat sokongan dan suara yang besar sehingga memperoleh kemenangan yang besar. Kerana kekalahan tersebut, Liga Muslim dipandang rendah oleh parti Kongres, dan dalam hal tersebut, Nehru mengatakan bahawa hanya ada dua kekuatan politik di India iaitu parti Kongres dan Pemerintahan Inggeris. Atas kemenangan parti Kongres ini, pemimpin Hindu diangkat menjadi ahli kerajaan di pelbagai daerah, dan jika ada orang Islam yang diangkat menjadi pejabat dan pegawai pemerintah, mereka adalah orang Islam yang tergabung dalam Parti Kongres dan bukan dari kalangan Liga Muslim (FCR Robinson, 1974).

Fakta ini membuat umat Islam India sedar dan melihat keperluan untuk mengukuhkan Liga Muslim dengan memberikan dukungan kepadanya sebagai satu-satunya parti umat Islam di India dan di dunia. Perdana Menteri Punjab, Sindi, dan Bengal mengadakan kerjasama dengan Jinnah. Jinnah terus berusaha mengadakan kesepakatan dengan parti Kongres mengenai masa depan India. Berkali-kali beliau mengadakan perundingan dengan parti Kongres, namun selalu tidak menemukan titik temu dan golongan Nasional India belum mengakui Liga Muslim sebagai satu-satunya organisasi politik umat Islam di India. Perkara ini menimbulkan kekecewaan dalam diri Jinnah (FCR Robinson, 1974).

Pengalaman ini membuat Jinnah mengubah haluan politiknya. Kepercayaannya terhadap Parti Kongres hilang dan keyakinan timbul dalam dirinya bahwa kepentingan umat Islam India tidak boleh lagi dijamin melalui perundingan. Kepentingan umat Islam India hanya terjamin hanya melalui pembentukan negara tersendiri yang terpisah dari umat Hindu India.

Perkara ini dibahaskan dalam pertemuan tahunan Liga Muslim yang diadakan di Lahore pada tahun 1940, atas saranan yang khusus dibentuk untuk itu, sidang seterusnya bersetuju dalam pembentukan Negara sendiri untuk umat Islam India, sebagai tujuan perjuangan Liga Muslim. Negara itu diberi nama Pakistan. Akan tetapi, perincian mengenai Negara Pakistan tersebut masih tiada, sama ada mengenai daerah mahupun corak dan sistem pemerintahannya. (Leonard Binder, 1963)

Liga Muslim yang sudah memiliki arah dan tujuan yang jelas ini, iaitu mendirikan Negara Pakistan, kemudian mendapat sokongan yang besar dan kedudukannya bertambah kuat. Hal ini dapat dilihat pada kaum muda yang bergabung di parti Kongres, mereka yang awalnya mendapat sokongan besar, semakin lama semakin berkurang. Sebahagian mereka ada yang menyertai Liga Muslim, dan ada juga yang masih bersama di parti Kongres, dan sebahagian lainnya yang meninggalkan arena politik. Organisasi-organisasi Islam di India pun kemudian banyak yang menyokong Liga Muslim dalam menyerukan dan menuntut perjuangan pembentukan negara Pakistan (FCR Robinson, 1974).

Parti Kongres mula melihat kekuatan Jinnah dan Liga Muslim yang dipimpinnya. Parti Kongres tidak lagi meremehkan keberadaan parti Liga Muslim ini seperti sebelumnya. Pada tahun 1944, pertemuan antara Jinnah dengan Ghandi untuk membahas mengenai tindakan bersama terhadap Inggeris. Akan tetapi, kerana perbezaan pendapat antara Jinnah dan Ghandi mengenai masa depan India, pertemuan tersebut tidak menghasilkan titik pertemuan dan kesepahaman.

Ketika itu Jinnah menjelaskan apa yang dimaksud dengan Negara Pakistan. Negara baru itu akan mencakup enam daerah. Daerah perbatasan barat laut iaitu Balukhistan, Sindi, dan Punjab di sebelah barat serta Bengal dan Assamdu di sebelah timur penduduk Islam daerah ini, menurut Jinnah berjumlah 70 juta nyawa dan merupakan 70 peratus dari seluruh penduduk yang ada. Pemerintah daerah itu akan berada di tangan umat Islam, tidak dilupakan golongan non-muslim dalam pemerintahan dan jumlahnya akan disesuaikan dengan peratusan mereka di setiap daerah (C.M. Naim, 1979).

Seterusnya, sokongan umat Islam kepada Jinnah bertambah kuat dari hasil pemilihan pada tahun 1946. Di Assam, Liga Muslim memperoleh 31 dari 34 kerusi, dan di Sindi mendapat 29 dari 34 kerusi. Di dewan pusat (central assembly) seluruh kerusi yang disediakan untuk golongan umat Islam dapati idea-idea dari Liga Muslim.

Keduduan Jinnah dalam perundingan dengan Inggeris dan parti Kongres Nasional India mengenai masa depan umat Islam di India pun bertambah kuat. Pada tahun 1942, Inggeris telah mengeluarkan janji akan memberikan kemerdekaan kepada India setelah perang dunia II selesai. Pelaksanannya mulai dibicarakan tahun 1945, tetapi pembicaraan selalu mengalami kegagalan.

Akhirnya pemerintah Inggeris memutuskan untuk membentuk pemerintahan sementara yang terdiri dari beberapa orang yang ditentukan dan dipilih Inggeris sendiri. Jinnah menentang usaha ini, dan Inggeris kemudian mengarahkan Nehru untuk menyusun pemerintahan sementara. Huru-hara timbul, dan Jinnah diminta untuk turut serta dalam pemerintahan sementara itu, dan beliau mengajak lima orang pimpinan Liga Muslim untuk ikut serta dalam pemerintahan, namun huru-hara yang terjadi ini tidak dapat diredakan (Harun Nasution, 2003).

Kemudian diputuskan untuk mengadakan sidang Dewan Perlembagaan pada bulan Disember 1946, namun Jinnah melihat bahawa sidang belum boleh dilakukan lantas beliau meminta untuk sidang ini ditunda namun permintaannya diendahkan. Kemudian Dewan Perlembagaan memutuskan untuk memberikan dan menyerahkan kedaulatan pada waktu lain sebelum Jun 1948 (C.M. Naim, 1979).

Setahun kemudian, keluarlah keputusan Inggeris untuk menyerahkan kedaulatan kepada dua Dewan Perlembagaan, satu untuk Pakistan dan satu untuk India. Pada 14 Ogos 1947, Dewan Perlembagaan Pakistan dibuka dengan rasmi dan keesokan harinya pada 15 Ogos 1947, Pakistan lahir sebagai Negara untuk umat Islam India. Jinnah pun kemudian diangkat menjadi gabenor Jeneral dan mendapat gelar Qaid-i- Azam (pemimpin besar) dari rakyat Pakistan. Beliau sempat menikmati hasil perjuangannya selama setahun lebih. Beliau meninggal pada bulan September 1948 di Karachi (Muhammad Ashraf, 1950).

PENUTUP

Tidak dapat dinafikan bahawa Jinnah merupakan salah satu tokoh penting dalam terbentuknya Negara Pakistan. Pemikiran dan perjuangannya secara politik baik di berbentuk kemasyarakatan, akademik dan arena politik India telah memberikan ruang yang besar pada lahirnya suatu negara baru yang memiliki kedaulatannya sendiri iaitu Pakistan.

Satu Negara yang terbentuk kerana faktor sentimental keagamaan dan kebudayaan antara umat Islam dan umat Hindu di India. Kenyataan sejarah yang membuat kepentingan umat Islam tertindas di India pada hampir seluruh sektor kehidupan sosial politik dan budaya, membuat Jinnah bangkit dan berjuang tanpa kenal lelah. Akhirnya perjuangannya itu tidak sia-sia, dimana Pakistan yang dicita-citakan akhirnya terwujud.

Artikel dikirimkan oleh MUHAMMAD IZZAD HELMY untuk The Patriots.


Steve Irwin: Legenda Penunduk Buaya

Bagi pencinta alam semulajadi, nama seperti Sir David Attenborough, Jane Goodall dan Steve Irwin pasti tidak asing. Bagi Irwin, generasi penonton sebaya penulis amat mengenalinya sebagai The Crocodile Hunter (Pemburu Buaya), nama program sama yang disiarkan di Animal Planet dan 150 buah negara. Dan impaknya terus dirasai walaupun selepas beliau meninggal dunia pada 4 September 2006.

Irwin merupakan anak kedua daripada tiga adik-beradik dan dilahirkan pada 22 Februari 1962. Bapanya, Bob merupakan seorang aktivis alam sekitar sementara ibunya Lyn merupakan jururawat sebelum membantu bapanya memulihara spesies haiwan liar. Semasa kecil, beliau sudah menunjukkan minat terhadap haiwan terutama selepas berpindah ke Queensland pada 1970.

Semasa tahun-tahun persekolahannya, Irwin banyak membantu ibu bapanya semasa menguruskan zoo milik mereka, Taman Fauna dan Reptilia Beerwah. Ini termasuk memberi makanan harian kepada haiwan, aktiviti penjagaan haiwan dan penyelenggaraan taman. Pada usia sembilan tahun, Irwin diberi peluang mengendali dan bergusti dengan buaya di bawah pemantauan Bob.

Selepas mencecah usia dewasa, beliau berkhidmat sebagai sukarelawan Program Pengurusan Buaya Pantai Timur Queensland dan membantu menangkap lebih 100 ekor buaya. Sebahagian buaya ini dipindahkan ke tempat lain. Manakala sebahagian lagi dipindahkan ke Taman Fauna dan Reptilia Beerwah. Irwin mengambil alih pengurusan taman pada 1991 dan memberi nama baru Zoo Australia pada 1998.

Menariknya, semasa tempoh ini, beliau berkenalan dengan seorang pengkaji alam bernama Terri Raines. Terri pada ketika itu melawat zoo yang diusahakan Irwin sebagai pengunjung dan di situlah, kedua-duanya jatuh cinta pandang pertama. Setahun selepas itu, kedua-duanya berkahwin. Hasil perkahwinan mereka dikurniakan dua cahaya mata iaitu Bindi Sue (lahir 24 Julai 1998) dan Robert Clarence (1 Disember 2003).

Jadi, bagaimana Irwin diberi jolokan The Crocodile Hunter? Semasa berbulan madu, wujud rakaman kedua-duanya menangkap buaya yang dibuat oleh seorang rakan dan penerbit John Stainton. Rakaman ini kemudiannya menjadi episod pertama The Crocodile Hunter dan disiarkan di Australia pada 1996. Ia disusuli oleh siaran di Amerika Utara setahun kemudian.

Program The Crocodile Hunter melonjakkan nama Irwin sebagai personaliti terkenal di Australia. Ia mendapat sambutan terima kasih kepada gaya penyampaian bersemangat beliau, loghat Australia yang pekat, seluar pendek khakinya dan ungkapan ‘Crikey!’. Disebabkan siri ini, ia memperkenalkan dunia semulajadi kepada orang dalam bentuk penyampaian yang menarik dan interaktif.

Selain The Crocodile Hunter, Irwin turut muncul dalam spin-off program itu iaitu Croc Files dan The Crocodile Hunter Diaries. Croc Files merupakan program dokumentari yang memberi fokus kepada kanak-kanak. Sementara The Crocodile Hunter Diaries pula memfokuskan kepada kehidupan harian Irwin, Terri dan para pekerja Zoo Australia.

Mungkin ada menyangka personanya sebagai The Crocodile Hunter sekadar lakonan semata-mata. Hakikatnya, Irwin amat mengambil berat soal memelihara dan memulihara alam sekitar. Sebahagian bayaran yang diterima daripada penampilan di televisyen, filem, pengiklanan atau kempen agensi kerajaan disalurkan kepada Yayasan Pemuliharaan Steve Irwin (kini dikenali sebagai Wildlife Warriors (Pahlawan Hidupan Liar)).

Irwin juga turut menggesa orang ramai agar menyertai ekopelancongan yang bersifat lestari dan menolak aktiviti pemburuan haram. Ini termasuk menolak pembelian produk haiwan terancam seperti cangkerang kura-kura dan sirip ikan jerung. Usahanya ini mendapat pujian Attenborough kerana membantu orang ramai mengenali dan memahami kepentingan memelihara alam semulajadi.

Tatkala namanya menjadi sebutan ramai di seluruh dunia, tiba-tiba pada 4 September 2006, dunia dikejutkan dengan pemergian beliau. Irwin ketika itu menyelam dengan snorkel sebelum ditikam oleh ekor tajam seekor ikan pari. Peristiwa ini berlaku semasa beliau membuat penggambaran untuk siri dokumentari Ocean’s Deadliest.

Pada awalnya, Irwin menyangka paru-parunya bocor selepas ditikam ikan pari tersebut. Tetapi duri ikan berkenaan mengenai jantungnya sekaligus menyebabkan beliau mengalami pendarahan yang banyak. Krew Ocean’s Deadliest cuba memberi bantuan kecemasan sebelum membawanya ke sebuah hospital di Low Isles. Bagaimanapun, Irwin disahkan mati selepas tiba di hospital.

Bagi rakan baiknya Stainton, beliau sudah merasakan ada sesuatu tidak kena apabila menyertai produksi Ocean’s Deadliest. Beberapa hari sebelum kematiannya, Irwin berucap di hadapan krew seolah-olah seperti ucapan terakhirnya kepada mereka.

Stainton turut mendedahkan dia mendapat alamat akan mati sekiranya menyertai produksi Ocean’s Deadliest. Walaupun disahkan sihat selepas menjalani pemeriksaan kesihatan, dia masih bimbang perkara buruk akan berlaku semasa penggambaran berjalan. Stainton sama sekali tidak menyangka alamat kematian yang dialaminya itu sebenarnya merujuk kepada rakan baiknya, Irwin.

Kini, legasi Irwin diteruskan oleh Terri dan dua cahaya mata mereka, Bindi dan Robert. Kedua-duanya kini dikenali sebagai personaliti televisyen menerusi program Crikey! It’s The Irwins dan meneruskan minat bapa mereka dalam soal pemeliharaan dan pemuliharaan alam sekitar. Robert juga turut berjinak-jinak dengan dunia fotografi alam semulajadi dan pernah muncul naib juara untuk kategori junior Pertandingan Tahunan Jurugambar Alam Semulajadi Geografi Australia pada 2016.

RUJUKAN

Michallon, C. (2019, 22 Februari). Steve Irwin: Google Doodle honours life and legacy of ‘Crocodile Hunter’ TV star. The Independent.

Sparks, H. (2021, 15 November). Steve Irwin made ‘very, very weird’ speech before he died, says ‘Crocodile Hunter’ pal.

The Sydney Morning Herald. (2006, 2 November). Terri Irwin honours ‘inspirational’ Attenborough.

Sumber gambar: Getty Images